text:
Kòrsou no ta den un situashon inkonstitushonal
Kòrsou no ta den un situashon inkonstitushonal
Den e último dianan aki gobièrnu a tuma nota ku bou di poblashon i den medionan sosial ta reina un pensamentu komo si fuera tin kos robes a tuma lugá òf ta tumando lugá, en torno di huramentu di ministernan òf en torno di tumamentu di retiro komo miembronan di Parlamento. Tambe ta reina e idea ku pais Kòrsou lo ta den un situashon inkonstitushonal, komo ku na e momentu aki ta solamente 14 persona ta miembro di Parlamento.
Gobièrnu ta rekonosé ku no a sinkronisá e huramentu di minister nobonan na un banda i tumamentu di retiro dor di shete miembro di Parlamento na otro banda. Esaki lamentablemente a duna espasio pa spekulashon i a keda usá komo argumentu pa krea intrankilidat bou di nos pueblo. Nos ta sigurá un i tur ku asina resès terminá, e miembronan nobo di Parlamento lo por kaba e proseso di aprobashon di kredensial, huramentá i kuminsá ehersé nan trabou komo representante di pueblo.
Dia 23 di desèmber último, manera ta konosí, ministernan di e gabinete Koeiman, despues di elekshonnan di 5 di òktober 2016, a huramentá dilanti su Ekselensia sra. Gobernador, pa asina Kòrsou por a dispone di un gobièrnu nobo. Algun momentu promé ku e seremonia aki, 7 miembro di Parlamento, basá riba e stipulashon den artíkulo 45 di nos Areglo di Estado, a entregá nan retiro komo tal.
Parlamento, konforme Kiesreglement, a pone entre otro Konseho Supremo Elektoral na altura di e vakaturanan den Parlamento, pa asina, segun reglanan stipulá den nos Kiesreglement, e tramitenan pa deklará miembronan nobo, kuminsá kana nan kaminda.
Entretantu gobièrnu tin entendí ku kredensialnan di e 7 personanan ku tin ku remplasá esnan ku a tuma retiru i bira miembro ya kaba ta den man di Parlamento. Pues na e momentunan aki, basá riba kustumbernan parlamentario, lo mester tuma lugá un reunion públiko di Parlamento pa investigá e kredensialnan i informá tantu sra. Gobernador komo e 7 personanan ku tur kos ta na òrdu pa nan huramentá dilanti sra. Gobernador, pa asina nan asumí nan responsabilidat komo miembro di Parlamento. Na e momentu ei Parlamento ta konsistí atrobe di 21 miembro.
Gobièrnu kier informá pueblo di Kòrsou ku no tin ningun motibu pa kere ku tin un situashon robes den nos pais, te pa hasta kere ku nos ta bibando i gobernando bou di sirkunstansianan inkonstitushonal. Den e proseso ku a kuminsá 23 di desèmber último yegando te ku awe, tur regla di nos Areglo di Estado, tur regla di nos Kiesreglement i di Reglamentu di Òrden di Parlamento a ser respetá i a ser tumá debidamente na kuenta.
Huramentashon di ministernan i tumamentu di retiro komo miembro di Parlamento ta kosnan ku ta tuma lugá regularmente den nos sistema di gobernashon i kaminda te ku awe tur kos a i ta kana normal.


c: text/html

text:
Ministerio di Salubridat Públiko, Medio Ambiente i Naturalesa ta adaptá servisio na públiko
Ministerio di Salubridat Públiko, Medio Ambiente i Naturalesa ta adaptá servisio na públiko
Geplaatst op 19 March 2020 dor di Ministerio Salubridat Públiko, Medio Ambiente i Naturalesa
Willemstad – Relashoná ku desaroyo di e vírùs COVID-19, Ministerio di Desaroyo Sosial, Labor i Bienestar ta kontinuá ku su servisio na un forma adaptá te próksimo aviso. Aki bou un lista ku informashon di nos orario adaptá.
- GMN (edifisio IBM)
Adrès: Schottegatweg Oost
Orario: 08:00 pa 12:00 ‘or
- ‘Inspectie Voklsgezondheid’ ta funshoná normal.
Adrès: Schouburgweg (APC gebouw)
Oraio: 08:00 pa 12:00 ‘or i di 13.30 pa 16:00 ‘or
- AVB (Agrarisch en Visserij Beheer)
Adrès: Bellisimaweg klein kwartier
- Pa stempel pa importashon di fruta, berdura, mata i flor ta habrí parti mainta
Orario:09:00 pa 12:00 ‘or
- Tur otro aktividat
Orario: 08:00 pa 11.45 ‘or i di 13.30 pa 15.45
Djamars i djárason ku ta sera
- Pa stempel pa importashon di fruta, berdura, mata i flor ta habrí parti mainta
- THZ (Technisch Hygiënische Zaken)
Adrès: G&GZ Sakito (ántes GGD)
- Kùrmentu pa ‘Foodhandler’ a para pa awor aki
- Trabou di inspekshon lo tuma lugá normal
- Kontrol di awa ta sigui
- Lo risibí hende parti pafó di ofisina
Orario: 08:00 – 12:00 ‘or

robotstxt: allowed

filter: keep


text:
Na aña 2007 un grupo di amiga a funda Mary Joan Foundation. A funda e fundacion pa asina duna honor na Mary Joan Geerman-Kock mirando cu e tabata un di e prome amiganan cu a fayece debi na cancer di pecho.
El a bringa 8 aña contra di cancer pero na final a perde bataya. Mary Joan Geerman-Kock semper tabata inspira demas personanan cu tabata sufri di cancer. Rafaela Werleman ta di board di e fundacion, durante un entrevista cu MasNoticia.com el a conta mas di e fundacion y tambe di e historia.
E tempo ey el a kibra e silencio, bisando cu bo no mester bringa cancer di pecho bo so. For di ey e inspiracion a lanta pa bin cu un fundacion cu ta brinda sosten na tur cu tin mester di un tipo di sosten asina. “Nos mester tey den bon y malo”, asina Werleman a menciona recientemente. Actualmente e fundacion ta conta cu mas di 200 cliente. Si tin personanan cu tin mester di ayudo di fundacion, por yama libremente na 5940919 of 5889999, solamente riba dialuna, diaranson of diabierna.


text: KRALENDIJK – NAPB-BES ta bira e promé sindikato ku ta ubika nan mes den e kas sindikal di AFBW. AFBW ta kontentu ku e inisiativa aki, esaki ta un di e meta nan ku AFBW tin for di inisio di e reorganisashon di e sindikato. AFBW ke pa e kas tin mas sindikato ku nan kantor, esaki ta halsa e servisio ku bo ta duna na bo miembresia. Mas sindikato den e kas sindikal mas e forsa pa sigui lucha pe klase trahadó ta bira. AFBW su meta ta pa mas sindikato tin nan ofisina den e kas sindikal, asina,ki nos ta huntu bou di e mesun dak, esaki ta krese e forsa di hermandat i union. “No por sigui ku e sistema di kada bes reunié aki aya òf tin tur atministrashon no reglá òf sentralisá, esaki Presidente di AFBW ta splika”. Un kas sindikal ta algu hopi importante pa e miembronan, nan tin un kaminda pa bini i haña mas konosementu i tambe trese nan prekupashon nan i nan situashon di kada dia laboral. AFBW ta kere ku meskos ku tin misa pa parokiano nan òf kas di bario den bario nan ta hopi importante pa miembronan tambe tin nan kas sindikal. AFBW ta enkurashá otro sindikatonan pa por tin nan kantor tambe den e kas sindikal, tuma e ehèmpel di sindikato NAPB. AFBW ta manda un pabien pa e sindikato NAPB BES i forsa ku e trabou sindikal.


text:
Mes kos ku miyones di hóben na Merka, mi ihá i su ruman, ámbos, Merikano bou di 24 aña na 2016, a vota pa Sr. Sanders bira e kandidato pa Kas Blanku. Sanders no ta hóben pero e (taba)tin un apelashon inkreibel serka hóbennan. Pakiko? E ta papia i ta interesá den temanan ku ta apelá na hóben: kambio di klima, turismo responsabel, reforma di sistema bankario i fiskal, mas partisipashon den prosesonan demokrátiko, derechi di animal, multikulturalismo, integridat djis pa menshoná algun.
Aki, mas opvio awor ku ta temporada di elekshon, ta apelá na hóbennan dor di desbaratá tur hende ku no ta hóben. Aparentemente si bo no ta ‘hóben’ manera nan ta definí esaki, bo no ta sirbi. Pues listanan ta inundá ku hóben ku segun nan ta adekuá a base di solamente riba e fecha ku nan a nase. Bo no ta tende di kontenido ku ta apelá na hóben manera prinsipalmente kambio di klima, kuido di animal, manipulashon genétiko, eutanasia, peliger di e-sigaria, poblashon ku ta dekresiendo, remplaso di e industria petrolero i muchu mas.
Hinter e asuntu di hóben aki a bira manera e kantika Quitate Tu Pa’Ponerme Yo. Un pregunta ta surgi: e hóbennan aki ku awe ke kore ku tur no-hóben ta primintí ku mayan ora nan no ta hóben mas (konforme e mesun definishon ku nan ta usa awe) lo hala kita pa esnan hóben e tempu ei? Si t’asina, mi no a tende nan afirmá esei.
Un koseho. Bo no mester ta un hende muhé pa bo lucha pa derechi di muhé (pensa riba Dòktor da Costa Gomez), bo no mester ta pretu pa lucha pa derechi di hende pretu na Merka (John F. Kennedy, Pearl Buck). Pues e lucha di issues importante pa e hóben i esnan ku ainda tin ku nase no ta dependé di e edat di luchadó, sino su konvikshon, kapasidat i abilidat di mira dilanti i tuma akshon.
Willemstad, Kòrsou


text:
WILLEMSTAD – E kantidat di alumno ku problema ku idioma i habla, ta hopi serio i ta rekerí un investigashon urgente. Skol Myrna Dovale (84 alumno), un skol públiko na Kòrsou, pa mucha surdu i mucha ku problema severo di habla i oido tin un lista di espera grandi. Pa próksimo aña eskolar, e lista di espera ta sigui krese i no tin lugá pa e muchanan speshal aki.
Na oktober 1966 a kuminsá ku enseñansa pa surdu na Kòrsou. Na 1994, e kantidat di mucha surdu a baha hopi i a sobra tres klas so. Na e momentu ei a amplia e skol ku muchanan ku tin nivel LOM. Na 2009, debí na e petishon grandi pa inskripshon pa mucha ku problema ku idioma, a kuminsá tuma e alumnonan aki tambe na Skol Myrna Dovale. Te ku awe e skol a bira pa mucha ku problema severo di habla i tambe di idioma. Mientrastantu ta solamente 8 mucha surdu tin na e skol.
Dulce Koopman ta papia ku Aiva Martina, direktora di Skol Myrna Dovale
Den kuadro di e di 50 aniversario di Skol Myrna Dovale, na Wageningenstraat, resientemente e skol su portanan tabata habrí, pa duna komunidat mas informashon tokante su funshonamentu. E alumnonan ku ta bin na remarke pa e enseñansa speshal na Skol Myrna Dovale, mester hasi un tèst sikológiko, partisipá na un dia di opservashon na e departamentu di logopedia i hasi un tèst. Tambe ta opservá nan kondukta.
Na final di e enseñansa di fundeshi, e muchanan ku keda ku e problema di habla i idioma, ta keda na e skol. Nan ta kontinuá ku e enseñansa riba nivel di LOM. Ora ku nan hasi 13 aña, nan ta pasa efo toets, pa bai VSBO òf AGO.
Nivel altu
Myrna Dovale (87) , èks dosente di e skol, ku ta karga su nòmber,ta kontentu kon e skol a desaroyá. Despues ku el a baha ku penshun na 1990, regularmente el a keda bishitá e skol.
Segun Dovale, e skol definitivamente tin un nivel altu di ensenañsa. “Mi ta kontentu ku ora ku hendenan bin for di eksterior, nan ta bisa ku e skol ta hasiendo bon trabou”. Antes e mamanan tabata tene e muchanan na kas. Pero esei a kambia awor. E hendenan a kustumbrá di mira e muchanan ku un aparato di oido. Komunidat a kuminsá realisá ku e muchanan aki tambe ta forma parti di nos komunidat”. Asina Myrna Dovale ta enfatisá.


text: Diaranzon anochi a drenta informe di cu tin varios grito di auxilio ta sali for di un cas na Catiri, mesora a dirigi varios patruya pa e sitio. Na yegada di e patruya a bin resulta cu aki ta trata di un adres unda cu ya 4 biaha e siman aki a drenta informe di problema. E biaha aki e yiu muher di e huurdo a agredi e doño di e cas y e yiu di e doño di e cas a agredi e yiu di huurdo bek como cu nan a agredi otro mutuamente y nan no por soporta otro mas e huurdo a dicidi pa bay keda un otro caminda pa e anochi ey y a keda di muda mas pronto posibel.


text:
KRALENDIJK – Suidadano Eugene Rosauro Marinus a presentá na Radio Live 99.9 FM, pa ekspresá un situashon desagradabel tokante un toro di 4 aña bieu. A bai polis di bario, gezaghèber Edison Rijna i e departamentu di Toezicht en Handhaving, sinembargo nada a sosodé. El a konta ku e huntu ku otro habitantenan di Bario di Tera Kòrá, a skirbi i firma un karta i a entregá esaki na esnan ariba menshoná. Ta trata di un karta ku a bai for di 5 luna pasa fechá 3 mart 2020.
“Bisiñanan a firma e karta i a pidi pa yudansa pa e problema. Ta trata di un toro i e situashon ta fastioso. E animal ta grandi i ta kousa hopi molèster di holó stinki i muska den e área. E famia doño di e toro ta bisa ta nan bestia di kas, sinembargo esei no por. E toro no tin falta, sinembargo e doño tin ku buska un solushon, esta hiba e toro otro sitio. E situashon ta na Kaya Theresa F. Ilario, den Tera Kòrá. Polis di bario a bisa e hendenan ku e toro no por keda na e sitio, sinembargo e animal no a disparsé. Ta notabel ku e bestia ta yená ku muska rònt di dje. Ya 5 luna a pasa i nada no a sosodé. E parti di higiena ta laga hopi di deseá den e área kaminda e toro ta. Nos a komprondé ku e doño di e toro tin pèrmit pa kria e bestia na e kas, loke ta imposibel kon nan a yega na e pèrmit,” Marinus a bisa.
Riba potrèt e toro den kura di kas den bario Tera Kòrá.


text:
Busca Palabra
Encuesta
Download
Proyecto Scol Multilingual
APP nobo di Papiamento
Oranjestad – Diahuebs, dia 20 di december ultimo, durante e actividad “Tertulia, Cosecha 2018” organisa pa Fundacion Lanta Papiamento na Biblioteca Nacional, Minister di Enseñansa, Ciencia y Desaroyo Sostenibel, dr. Rudy Lampe, a lansa un app nobo di Papiamento.
Ta trata di un app desaroya pa nos compania nacional SETAR NV den colaboracion cu Departamento di Enseñansa Aruba (DEA). E idea di e app ta pa tur usuario cu ta interesa den Papiamento, por busca informacion facilmente via nan celular. Actualmente DEA tin un website cu informacion amplio tocante Papiamento [www.papiamento.aw]. E diferencia entre e website y e app ta cu un app ta crea special pa uzo riba aparatonan mobil, pues celular y tablet.
Kico por haya den e app?
Riba e prome pagina di e app “Papiamento, Idioma Nacional di Aruba” por haya un palabra di bonbini y e ultimo noticia tocante Papiamento. Den e app por haya e instrumento “Busca”. Un instrumento practico pa busca con pa skirbi un palabra na Papiamento, deriva di e lista di palabra skirbi segun e reglanan stipula den “Ortografia di Papiamento” y publica den e “Vocabulario Ortografico di Papiamento” (buki blauw).
Via e app por haya acceso na e version digital (flipbook) di e tres bukinan di Gramatica di Papiamento publica pa Departamento di Enseñansa Aruba. Ta trata aki di “Manual di Gramatica di Papiamento – Morfologia”, “Manual di Gramatica di Papiamento – Sintaxis” y “Preposicion y Interheccion di Papiamento”.
Den e menu di e app por haya tambe dicho y proverbio. Actualmente tin diferente dicho, proverbio y expresion cu “awa”, pero den transcurso di tempo lo amplia e lista cu mas dicho y proverbio.
Finalmente e app ta inclui un set di sticker na Papiamento pa comparti via medionan social.
Mester menciona cu e app ta den un periodo di prueba. E trabou riba e app ta un trabou den desaroyo ainda. E intencion ta pa sigui pone mas caracteristica den transcurso di tempo.
Unda por haya e app?
Esnan cu tin un telefon “Android” ya por download y instala e app den nan celular. Con ta download e app? Bay na Google Play (Play Store) y busca Papiamento. Den e lista di e appnan na Papiamento por haya un icon color blauw cu e logo di Papiamento.aw, esta dos man blanco (un grandi y un chikito) cu ta forma e letter P di Papiamento. Click riba esaki pa download y instala e app den bo telefon.
Pronto e app lo ta disponibel pa “Apple IOS” tambe.
Minister a gradici SETAR NV, Departamento di Enseñansa, Fundacion Lanta Papiamento y tur esnan cu di un forma of otro a contribui na e app aki. Esaki ta un bunita manera pa corona Aña di Papiamento, cu a resulta di ta uno exitoso.
Pa mas informacion por acudi na e website [papiamento.aw] y por sigui e desaroyonan a traves di Twitter y Facebook @PapiamentoAruba.Scroll To Top


text:
A cuminsa un persecucion formal riba lama for di area di Nikky Beach bin ariba pa un hoben riba un waverunner horta. Polis y wardacosta a cuminsa un accion grandi pa asina pone un stop na e hoben aki.
E hoben conoci pa husticia, Mathilda, a basa basta rato ta tenta cuerpo policial na diferente pier den direccion pariba. A purba papia cu ne pa e e entrega e waverunner y tambe entrega su mes. Tabata scucha e gritonan y tambe e combersacion entre polis y e hoben aki.
E ta keda insisti cu e no ta arma, cu e ta baha ora gasolin caba pero no ta entrega su mes prome. Un ruta basta largo e hoben aki a tuma prome cu a yega area di ATCO na Barcadera. El a pasa banda di Pier na Bucuti, tambe banda di marina Pirata bay ariba y te na momento di transmicion tabata na pier di ATCO caminda polis ta purba di convenc’e di entrega su mes. El a menciona cu kier detene pasobra el a haci un menasa cu handgranaat. A tuma nota cu e ta bebiendo y ta asumi cu e lo ta bou di influencia di alcohol.


text:
ApiCultura
Recientemente Santa Rosa a introduce un seccion nobo, cual ta e seccion di ApiCultura.
Apicultura ta encera e practica di cria di abeha, cu e proposit principal pa produccion di honing.
Abeha no ta solamente importante pa honing sino tambe ta hunga un rol ta grandi den e eco-systema di cada pais.
E insecto aki tin un responsabilidad sumamente importante den e proceso di polinisacion di diferente sorto di fruta y berdura for di cual e ser humano y tambe nos parhanan ta beneficia.
Santa Rosa den su responsabilidad pa stimula nos hendenan pa produci productonan fresco y natural, a otorga Apicultura tambe un seccion special pa asina por duna informaicon y motiva nos amigonan pa eherce e bunita practica aki.
Santa Rosa ta bende diferente productonan pa cria di abeha y tambe ta duna servicio di recohe abehanan den sitionan indesea.


text:
DEN HAAG – E debate tokante e presupuesto di Relashonnan den Reino ku a tene djamars i awe den Tweede Kamer, tabata dominá pa problema rònt di e refinerianan na Aruba i Kòrsou.
Alexander Pechtold (D 66) ke pa gobièrnu hulandes investigá kon e dil, entre Aruba i e kompania filial di e kompania di zeta di estado di Venezuela PdVSA tokante e refineria, ta hinká den otro. E ta prekupá pa e riesgonan finansiero, geopolítiko i tékniko di medio ambiente. Ronald van Raak (SP) ta haña ‘e dil masha malu mes ku por trese problema grandi pa Aruba.’
André Bosman (VVD) tambe tin miedu ku pa motibu di e refineria Hulanda ta hañ’é ta paga e debenan den futuro ku Aruba no por paga. Plasterk ta haña ku ta un asuntu di e pais Aruba, pero e ta añadí si ku Caft(College financiel toezicht Aruba) lo kontrolá e konsekuenshanan pa e presupuesto.
E debate parsialmente ta elaborá riba un debate resien tokante e influensha venesolano na islanan ABC.
Refineria Kòrsou
Pechtold ta reprochá gabinete Rutte 2 ku sea nan ta baha masha pisa mes riba e islanan òf nan ta ‘keda sinta riba nan mannan’. P’esei e ta prekupá pa e enfoke riba refineria Isla na Kòrsou. “Lo mi a preferá bon relashonnan, pero entretantu nos por bien kuminsá pinta e trapi di eskalashonnan ku t’ei sigur. I si na Kòrsou ta aseptá ku ta manda mucha di skol kas pasobra nan a haña gana di arohá, nos mester bisa: esaki no ta stèndert den Reino.”
Pechtold ta spera tambe ku minister Ronald Plasterk (Asuntunan Interior i Relashonnan den Reino) ta riba dje serka e negoshashonnan tokante refineria Isla. Aktualmente gobièrnu di Kòrsou ta negoshando ku un partido chines tokante un kòntrakt di lease for di 2019, ora ku e relashon aktual ku PdVSA terminá. Plasterk ta sigurá ku e ta riba dje.
E maneho di pobresa na islanan BES tambe a papia di dje. Diferente polítiko ta puntra unda e mínimo sosoial di e islanan BES ta keda. Por lo pronto Plasterk no ta menta un término. Van Raak a entregá un moshon pa establesé e mínimo sosial a base di e kostonan di bida. Roelof van Laar (PvdA) den un moshon (ku mas partido a firma) ta boga pa un investigashon di un bùdjèt mará na yu.
Outor Pieter Hofmann


text:
Papiamento tin mi manera cu e kier tin mi,
cu e idioma aki mi no mester pensa cua
palabra ta cuadra y cua no. Ta manera
e sa ta kico mi mester pa expresa mi mes.
Papiamento ta habri su mannan pami
y ta tenemi eynan. Pa con largo cu e kier y min
ta protesta. E idioma ki ta esun cu mi ta soña aden.
E sa kico mi kier logra den bida, prome cu
Ingles of Spaño mishi cun’e.
Den mi mente, e ta e rey.
y e sa esey. E ta planta poema,
ta e ta planta ley.
Semper lo mi acudi na dje prome,
aunke den proceso mi traducie.
Papiamento ta mi prome amor,
e ta kibra mi curason, den
un manera cu ta sinti asina bon.
Poet, inter-sectional feminist, Media and Communications student and creative writer.


text:
Dia 23 di november e final di e “IT Challenge” lo ta na Cas di Cultura
ORANJESTAD, ARUBA (16 di november, 2020) – Varios participante a inscribi pa e “IT Challenge” di cual 17 participante a logra pa entrega nan piesa dia 16 di november pa 6.30pm. Dia 17 di november e comision di SEYO nacional lo haci un evaluacion di e piesanan y lo revela e finalistanan pa e evento final dia 23 di november na Cas di Cultura.
E dia aki lo conoce otro panel di jurado cu lo mira y evalua e piesanan di e finalistanan pa prome biaha.
E trayectoria aki tawata uno cu hopi a pasa un experiencia unico conociendo nan mes y bin cu diferente piesa artesanal unda nan a usa nan mente creativo y trahe cu hopi pasion.
Banda di entrega un piesa e participantenan tawata tin e oportunidad di sigui diferente workshop online. Manera “Branding” duna pa Jaritza Correa BoldBizz y Candy Rasmijn di Connect PR, Marketing & Events, “Social Media”duna pa Diederick Kemmerling di The Lab y “How to Price your product & present it” duna pa Lay Hing Yee- de Kort di Cornerstone Economics. Cosecha kier duna un danki na cada un cu a duna di nan tempo pa asina tambe e particpantenan por siña un tiki mas di e temanan aki. Banda di esaki esunan cu a inscribi prome cu 31 di october tawata tin e oportunidad pa sigui un workhsop online via e website di Domestika unda nan mes por a kies uno den nan ramo.
E anochi di dia 23 di november lo bira sigur uno diferente, culminante y lo cuminsa pa 6.30pm na Cas di Cultura. Pa e anochi aki e caarchinan ta limita door di e covid protocol, esey kiermen cu si bo kier bin experiencia e anochi aki busca bo ticket mas pronto posibel na Cosecha Oranjestad desde diaranson dia 18 di November 2020 pa solamente 5 florin.
Pa mas informacion por tuma contacto cu Cosecha Oranjestad na telefoon 5878709. Tambe por manda un email na cosechaworkshop@gmail.com.Pa por keda informa di Cosecha su workshopnan, artesanonan, artistanan y nan webshop nobo por bishita nan Facebook page: Aruba-Cosecha Instagram page: cosecha_aruba y Webpage: www.arubacosecha.com


text:
Ya restorantnan ta preparando pa e di tres edishon di Bonaire Culinair. Dia 23 di sèptèmber e evento di 15 dia aki ta ranka sali pa finalisá dia 7 di òktober. Bonaire Culinair ta e oportunidat úniko pa deskubrí e variedat di restorant riba nos isla den un solo evento. Nobo e biaha aki ta e asina yamá “lunch rooms” i “food trucks”.
Restorantnan ku ta partisipá, “lunch rooms” i “food truck” a krea un menu ku preis fiho. Restorantnan ta ofresé un sena di 3 parti pa $33. “Lunch rooms” ta ofresé un menu di lunch pa $22 i e “food truck” ta ofresé un spesial di $11. Bonaire Culinair ta un oportunidat estupendo pa gosa di eksperensianan úniko ku platonan di establesimentunan rònt Boneiru.
Eric Gietman, propietario di Cadushy Distillery alabes Presidente di e komishon kulinario di BONHATA ta bisa: “Bonaire Culinair ta ofresé restorantnan e oportunidat pa nan mustra kiko nan tin pa ofresé n’e kliente i di forma aksesibel. Boneiru tin asina tantu i eta riba kaminda pa bira e Kapital Kulinario. Esaki ta nifiká ku bishitantenan awor lo bini isla di Boneiru no solamente pa relahá i gosa di deporte akuatiko, pero tambe nan ta skohe Boneiru pa su diversidat kulinario i kalidat haltu. Awor mi por asta anunsiá ku gran entusiasmo ku “lunch rooms” i “food trucks” tambe ta partisipá pa un representashon mas kompleto di e mundu kulinario di Boneiru.”
Promové
Bonaire Culinar ta un evento pa promové bon kuminda i bebida di nos isla. Despues di un tremendo eksito den mei último tur hende ta kla pa e siguiente evento. Durante di e evento, ta posibel pa skèn kodigo-QR pa asina tin e chèns pa gana un variedat di premio manera e ròm Rincon, un sena pa dos i muchu mas.
Despues di e último edishonnan di Bonaire Culinair den novèmber 2020 i mei 2021, nos no por warda pa ranka sali ku e evento dia 23 di sèptèmber i hasi di esaki tambe un eksito rotundo. Bonaire Culinair ta un inisiativa di BONHATA, apoyá pa the Bonaire Restaurant Association (BRA) i Tourism Corporation Bonaire (TCB), ku The Cadushy Distillery komo motor.
Pa mas informashon i restorantnan partisipante bishitá www.bonaire-culinair.com òf subi e pagina di Facebook ‘BonaireCulinairEvent’ òf [email protected] Por fabor hasi bo reservashon adelantá, paso kuponan ta limitá.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Kralendijk – Ku pinturanan kolorido speshal pinta pa nan tata,
tres mucha di akohida “Paraiso di muchanan kontentu” a sa di destaká. Nan a gana e kompetensia di pintamentu ku Biblioteka Públiko a organisá speshal pa selebrashon di e dia ei.
E aña aki a skohe akohida despues di skol “Paraiso di muchanan kontentu” pa tene e aktividat. E ganadornan tabata den tres kategoria. Kategoria di seis, ocho i diesun aña.
Komo ganadó den kategoria di 6 aña tabata Abrielle Rooi, den ocho aña D-jayley Frans i den diesun aña tabata Gillienne Thielman.
Di parti di Biblioteka Públiko e muchanan a risibí un buki di lesa i nan a risibí un bunita regalo pa nan tata tambe.


text:
Tourism Corporation Bonaire a duna rekónosimentu na tres huéspet mas komo embahadornan di Boneiru. Ta trata aki di Ben Roush Jr. ku ta bishitando Boneiru pa 10 aña i Johnnie i Janet Williams ku ta bishitando Boneiru pa 20 aña. Pa ambos okashon Sra. Helen Mercera-Thodé a hiba palabra i a hasi entrega di sertifikado i medayanan korespondiente na nos embahadornan.
Pa mas informashon enkuanto komunikado di embahador por tuma kontakto ku Helen Mercera-Thodé na teléfòn 717-8322 òf via email helenthode@tourismbonaire.com


text:
No ta tur hende tin e medionan finansiero pa por kubri kostonan pa pone un yu na un sentro(sentro preeskolar òf edukashon poseskolar). Danki na Ministerio di OWCS i SOAW ku ya pa algun aña a hasi esaki posibel. Aparte di esaki, nos ta risibí finansa tambe di otro organisashon- i kompanianan pa gruponan spesial di enfoke. Esaki ta hasi posibel pa ábo tambe por pone bo yu na un sentro preeskolar kualifiká ku ta afiliá na SIFMA/ODIM. Hasi esaki awe!
ESPASIO PA MUCHA DI 0- 4 AÑA
SIFMA/ODIM ta intermediá na nòmber di gobièrnu pa pone muchanan di un forma adekuá na vários sentro preeskolar. E sentro preeskolar mester kumpli ku e eksigensianan mínimo ankrá den e ordenansa(A.B.1997, no98). SIFMA/ODIM ta koloká prinsipalmente muchanan ku tin mas nesesidat na partisipashon den edukashon preeskolar, te kaminda ku mayornan ta bini na remarke pa esaki i ta kumpra e lugánan aki.
Ta paga pa espasio na sentronan kualifiká i registrá. Ta importante pa muchanan risibí bon kuido den tur sentido, p.e.espasio seif pa hunga, kuminda saludabel i un aserkamentu pedagógiko, pa e mucha por desaroyá di un forma saludabel i seif.
NA KI MOMENTU BO YU TA BINI NA REMARKE PA SUPSIDIO?
Aki ta sigui e kriterianan pa por bini na remarke pa supsidio:
- Pa edukashon preeskolar: Bo yu ta entre 0-4 aña
- Pa edukashon poseskolar : Bo yu ta entre 4-18 aña
- Mamanan soltera ku un salario máksimo di naf.1500.00
- Mayornan ku huntu tin un salario máksimo di naf. 2000.00
- Mama ku tin un desabilidat mental
- Muchanan entre 0-4 aña ku tin un estorbo spesífiko den nan desaroyo, abase di konseho di Sentro pa Inovashon i Guia Edukashonal, Ban Bario Bèk òf Wit Gele Kruis
- Mama ku ta sigui un estudio den dia na un instituto eskolar ku tin rekonosementu
- Mama ku ta sigui un entrenamentu duná pa un instituto eskolar ku tin rekonosementu
- Mama ku ta partisipá na un kurso organisá ku fondonan di entre otro Pais Curaçao
KIKO ODIM TA HASI PA BO?
Bèl òf pasa serka nos tim servisial ku lo bisabo rapidamentu si bo ta bin na remarke pa un kontribushon pa e asina yamá, "kindplaatssubsidie" òf "subjectsubsidie". Mester pasa personalmente si i trese diferente dokumento. Si bo tin un sentro preeskolar kaba na mente ku ta riba nos lista, laga nos sa esaki. Nos aspirashon ta pa kaba di atendé ku bo petishon riba e mesun dia, di e forma ei e mucha por kuminsá na e sentro e dia despues ku bo a apliká. Nos no ta sòru solamente pa bo haña e supsidio i atendé ku bo petishon pero nos ta media entre abo i e sentro preeskolar di bon kalidat ku ta afiliá na SIFMA/ODIM.
KUA DOKUMENTO BO MESTER TRESE NA KANTOR DI ODIM?
- - Último 2 slep di salario di e mama soltera.
- - Último 3 slep di salario di ambos mayornan, den kaso ku e yu a wòrdu rekonosé òf a nase den matrimonio.
- Deklarashon di skol di e mama ku ta sigui un estudio den dia na un instituto eskolar ku tin rekonosementu.
- Prueba di inskripshon na kranshi ku ID di e yu
- Identifikashon bálido (Sédula, Rijbewijs òf Pasport) di mayor(nan)
- Pèrmit di estadia bálido di mayornan i e yu, den kaso ku mayornan ta estranhero
- Prueba di partisipashon na un estudio den dia finansiá ku fondonan ku ta bini di eo: Pais Curacao òf otro organisashonnan ku tin rekonosementu.


text:
ORANJESTAD, Aruba –05 juli 2020: Veterinaire Dienst cu ta un servicio di Departamento di Salud Publico ta e seccion cu ta supervisa leynan cu ta relata na salud di animalnan. Veterinaire dienst ta traha cu diferente ley pa proteha nos comunidad di “zoonosis” cu ta malesanan transmiti di bestia pa hende manera rabies y covid-19, pa proteha nos fauna indemico y nos animalnan di malesanan infeccioso di bestia manera parvo y schroefworm. Veterinaire Dienst ta traha hunto cu Douane pa supervisa e ley di importacon di animal y pa salvaguardia salud di comunidad henter.
Na momento cu un persona tin pensa di biaha cu su mascota, ta deber di e persona pa di antemano revisa e condicionan rekeri na e instancia oficial di e pais na unda nan kier bai di biahe, pasobra cada pais tin nan leynan y condicionan.
Na Aruba ley ta stipula pa añas caba cu ta prohibi di bin cu cacho for di Sur- y Midden America incluyendo Mexico, St. Domingo, Haiti y Cuba.
Recientemente a sali den publicidad un caso unda un cacho illegalmente a wordo importa for di Colombia y atravez di medio di comunicacion kier hunga cu sentimento di comunidad pa di e manera aki purba obliga Veterinaire Dienst pa kibra ley, esaki sigur ta algo di lamenta profundo. E ley ta bisa cu no por importa cachonan for di e paisnan menciona.
Pa loke ta e caso particular aki ta asina cu 2 siman pasa a trata di drenta Aruba illegalmente cu e cacho. Douane cumpliendo cu ley no a permiti e cacho drenta Aruba y a splica corectamente na e doño e motibo di esaki. Den casonan asina unda ta purba importa animalnan illegal, normalmente ta purba di manda e animalnan bek nan pais riba e mesun buelo, pero esaki no a logra y douane a tuma contacto cu Veterinaire Dienst pa tuma e animal over. Desde e dia aki e cacho ta den quarentena manera stipula pa ley pa asina duna e doño chens pa regla pa e bestia bai bek. Lamentablemente e donjo no a usa e tempo aki pa busca solucion pa manda e cacho bek.
Den nos leynan e unico excepcion pa cu un famia por bin cu su mascota Aruba si e ta encera un verhuizing. Pa cu esaki tin condicionan hopi estricto y e cacho mester ta un miembro di famia, es decir e mester por a biba cu e famia mas cu 6 luna. Contrario na declaracion di e doño di e cacho, Douane y Veterinaire Dienst a constata cu e doño y e cacho no ta cumpli cu e exigencianan pa wordo permiti na Aruba. E cacho no tin tur e vacunanan y testnan nesesario, e cacho no por wordo considera un inboedel pa motibo cu pa un animal wordo considera un inboedel prosedente di Zuid America tin un proseso estricto y largo cu e cacho tin pa cumpli cu ne pa descarta tur malesa infeccioso y banda di esaki e cacho ta prosedente di un pais unda importacion ta estrictamente prohibi y esaki e persona tawata na altura di dje manera e mes a declara.
Casonan manera esaki ta sosode cu frecuencia y Veterinaire Dienst ta cumpli cu ley manera cu esaki ta indica. Veterinaire Diensta ta lamenta un bes mas cu kier trata na trapa riba nos leynan door di bay den publicidad. Leynan tey y nos tin pa traha y cumpli cu nan y Minister of Gobierno no por kibra esakinan.
Veterinaire Dienst ta haci su trabou pa vigila cu ningun animal ta drenta Aruba illegalmente cu e risico di por causa un brote of epidemia di malesanan infeccioso di animal aki na Aruba.
E cacho encuestion mester wordo manda bek pa Colombia pa asina evita cu lo mester pone drumi. E decision a wordo tuma cu e cacho lo tin cu bai bek. Ta e deber di e doño pa zorg pa esaki y e ta haya e espacio aki tambe. Nos ta lamenta cu e persona no a informa su mes promer cu e la importa e cacho y despues no kier respeta e reglanan y leynan vigente. Ley ta pa tur hende cumpli y e ley aki no ta permiti ningun gobernante pa haci excepcion riba dje.
Nos ta spera cu comunidad henter por compronde esaki.


text:
ORANJESTAD, Aruba - 26 juli 2020
For 1 di juli cu Aruba a cuminsa habri su frontera gradualmente te cu dia 21 di juli, un totaal di 10155 pasahero a yega nos dushi pais di cual 7875 ta turista y 2280 ta residente y personal di aerolinea.
Di e total di pasaheronan cu a drenta 13 a test positivo pa covid-19 na aeropuerto. E cantidad di positivo ta simbolisa solamente 0.13 %.
Tambe por conclui cu di e 10155 turista y residentenan cu a yega Aruba 10142 a cumpli cu tur medida implementa y a logra drenta nos pais cu un minimo risico di contagio.
Crisis team y gobierno ta traha abase di datos y ta haci evaluacion continuamente pa adapta e maneho si ta nesesario. Abase di evaluacion haci por conclui cu Aruba ta haciendo un hopi bon trabou y asta ta sirbi como ehempel pa otro paisnan.
Situacion actual.
Di 14 casonan activo cu tin te na e momenton aki; 5 ta residente y 9 ta bishitante y tur ta isola sea den nan propio cas si ta residente y si ta turista na un sitio special asigna pa ATA. Te awor no tin transmision local. Esnan den isolacion y cuarentena ta wordo monitorea y turistanan te awor ta colaborando cu e proseso aki y tin tur comprencion pa cu nos medidanan.
Si surgi caso di desobediencia na e instruccionnan duna, DVG ta investiga e caso y si ta asina cu a viola e instruccion sea turista of residente lo tin consecuencia pa esnan concerni. Realidad ta si cu DVG no por ta tur caminda na mes un momento pa eherce control, ta keda na cada persona concerni pa mantene su disiplina na e reglanan stipula.
Gobierno di Aruba, DVG y Crisis Team ta sigui traha duro, pa mitiga e risico lo mas posibel, pero mester e colaboracion di un y tur pa nos por sigui ta exitoso den control di e virus.


text:
DEN HAAG – Representantenan di tur gobièrnu den reino ta di akuerdo: hende homoseksual lo mester haña derecho igual na Aruba, Kòrsou i Sint Maarten. E minister hulandes Jet Bussemaker (Emansipashon) i e ministernan plenipotensiario di Kòrsou i Sint Maarten djarason na Den Haag a risibí un pakete di deseo di protekshon di esnan ku ta atendé interes di derechonan di hende homoseksual.
Gobièrnu di Kòrsou tambe ta pro ‘derecho igual pa tur hende’, asina minister plenipotensiario Marvelyne Wiels ta sigurá. Su partido Pueblo Soberano (PS) no opstante e resistensia di nan partidario i parlamentario Winifred Raveneau, ta simpatisadó pa duna hende LHBT (Lesbian, Gay, Bisexual, Transgender) derecho igual.
Gay Pride
Na 2013 Raveneau a duna resistensia skèrpi kontra Gay Pride na Kòrsou. E organisashon di Gay Pride na último momento a haña un pèrmit extremamente severo ku a pone ku nan a haña nan ta tene nan fiesta den un hotel.
Den e pakete di deseo na nòmber di diferente organisashonnan di interes di e partinan di reino karibense ta boga pa derecho igual riba e islanan i mihó informashon na skolnan tokante homoseksualidat. Durante di e rueda di prensa na Den Haag tambe a anunsiá ku riba promé di ougùstùs lo tin un ‘Barku di Reino’ den e parada di barku di Amsterdam Gay Pride. Motibu pa esaki ta e selebrashon di 200 aña Reino Hulandes i 20 aña di eksistensha di Gay Pride.
Mentalidat
E ministernan plenipotensiario abiertamente a duna nan sosten na e lucha pa derechonan igual riba e islanan. “Un kambio di mentalidat ta tuma añanan largu. Pero kaminda tin un deseo polítiko por ratifiká kambionan di lei rápidamente””, luchadó Ramona Pikeur ta bisa. Awor ta previshon di informashon ta bini na promé lugá, e ministernan plenipotensiario ta bisa.
“Pa motibu di hopi regla i norma severo i konservativo pa hopi hóben LHBT un coming out no ta fásil”, bosero Angelo Tromp di e representashon arubano ta bisa. Hopi be ta mira nan komo persona ku un defekto i esei ta ‘un eror grandi’. “Nos mester mustra ku tur hende ta igual i ku homoseksualidat no ta un enfermedat.” Na Aruba e siman aki a entregá un proposishon pa un lei ku mester hasi posibel pa registrá partner di e mésun sekso.
Ignoransia
“Promé kos konkreto ku mi por hasi ta di duna iformasho na skolnan i na mayornan. A bira tempu pa trata ignoransia den nos komunidatnan”, e minister plenipotensiario di Sint Maarten Josianne Fleming-Artsen ta bisa. “Nos promé minister tambe ke traha na e kousa aki Nos sa masha bon ku asta na Sint Maarten sa pèster hende LHBT, sa saka nan for di kas i sa diskriminá nan.
Segun Frank Holtslag di Curaçao Gay Pride por ripará progreso kaba riba e isla: “poko tempu pasá Kòrsou a haña un premio na Los Angeles di International Gay and Lesbian Travel Assosiation, pasobra nos ta pionero den área karibense si ta trata di ‘most gay welcoming in the region’.
Outor John Samson


text:
Mishon ta e ministerio di iglesia den kua e ta proklamá e Evangelio di salbashon na humanidat. E evangelio di salbashon ta e bèrdat ku tur hende ku pone nan fe den e persona di Hesus komo e Mesias, e Salbador di mundu i den Su sakrifisio supstituto riba e krus, ta haña salbashon di nan alma. E tarea aki ta pa tur kristian i tur iglesia kumpli ku n’e pa ku tur hende, tantu den nos propio pais komo internashonalmente.
Nos a resumí nos mishon den e siguiente frase:
“Huntu impaktá mundu ku e grasia di Dios kompleto”


text:
AMAK KU ENTREGA DI PREMIO EDGAR SUPRIANO, PEN DI MERITO I PREMIO ESTIMULO RIBA DIA DI MUSIKO 2016
AMAK KU ENTREGA DI PREMIO EDGAR SUPRIANO, PEN DI MERITO I PREMIO ESTIMULO RIBA DIA DI MUSIKO 2016
WILLEMSTAD – Djamars awor dia 22 di novèmber, AMAK lo selebrá otro Dia di Músiko. Na e okashon aki nos lo para ketu na esnan mas destaká den e aña ku a pasa ku lo risibí Premio Edgar Supriano. Tambe nos lo tin entrega di pen di mérito i e biaha aki tambe premio estímulo na esnan ku meresé esaki.
E aña aki, direktiva di AMAK a bai na premia esnan mas destaká den nan género di músika, tantu individual komo gruponan musikal. Ta p’esei e aña aki nos lo duna premio Edgar Supriano na p.e. Kompositor di aña, Piesa di come-back di aña, Banda di aña, Kantante di aña di tantu género di come-back komo general, e kansion o kansionnan di aña, Típiko di aña, grupo di Tambú di aña i por último e Tambú di aña.
Di e forma aki, direktiva di AMAK ta duna rekonosementu direkto na esnan ku mas a destaká e aña aki den farándula di Kòrsou. Esei por nifiká tambe ku un artista músiko por gana e premio aki mas aña siguí.
Nominadonan pa Dia di Músiko 2016 ganadornan di Premio Edgar Supriano 2016 ta
– Kantante di aña maskulino Boy Thode pa `E Sekreto`
– Kantante Come back Kenneth Hooi
– Banda di aña ERA
– Banda di Comeback S.O.
– Entertainment Band Dolce Band
– Grupo Tambú di aña: Grupo Ruta
– Grupo Rítmiko di aña: Kompèr
– Piesa di aña Come Back: Bula fo yama ayó Winnie Poulo
– Banda di Reflection: B Conection
Tambe lo tin entrega di Pen di Mérito na Marcel El trankilo pa su 50 aña den farándula di Kòrsou.
AMAK lo hasi tambe entrega di Plaka di estímulo na kor : Fabihun
E aktividat di selebrashon di dia di Músiko 2016 lo tuma lugá den Bananas djamars awor dia 22 di novèmber di 7 or di anochi pa 9.30 pm.
Na e okashon aki banda di entrega di premio na esnan mas destaká, Presidente di AMAK, Sr. Manfred `Feko` Gomes lo tin un diskurso di órden.
Músikonan i miembronan di AMAK ta keda invitá pa bin selebrá Dia di Músiko 2016
Atentamente
Manfred Gomes Giovanni Atalita
Presidente Sekretario


text:
Informacion relevante tocante di e actividad.
Sostene actividadnan deportivo
Descripcion
Un organisacion of instancia por pidi IDEFRE (Instituto pa Deporte, Educacion Fisico y Recreacion) na tur momento pa organisa, administra of ehecuta un actividad. Den su calender di actividad por haya un resumen di e actividadnan, hopi biaha den cooperacion cu otro instancia, di e evenementonan di careda y caminata na bienestar di e salud y recreacion di e comunidad Arubano.
Unda pa pidi'e? / Mas informacion na
Na e balie di IBISA
Kico mi tin di hiba cu mi?
Cuanto e ta costa?
No ta aplicabel
Cuanto tempo ta dura pa hay'e?
No ta aplicabel


text:
Museo Arqueologico Nacional Aruba cera pa publico Tur evento publico ta cancela te proximo aviso
Museo Arqueologico Nacional Aruba cera pa publico
Tur evento publico ta cancela te proximo aviso
Museo Arqueologico National Aruba (MANA) ta desea di informa publico cu salanan di exposicion di Museo Arqueologico Nacional Aruba ta cera pa publico desde dia 16 di maart te cu dia 31 di maart. Tur evento publico ta ser cancela te cu proximo aviso. Asina MANA ta cumpli cu instruccion di gobierno di Aruba relaciona cu COVID 19 – Corona virus y ta hasi su esfuerso pa evita cu lo tin mas espacio unda publico aglomera. Mientrastanto Museo Arqueologico lo hasi un limpiesa profundo di su espacionan publico pa asina yuda mantene e contagio na un minimo. Museo Arqueologico lo sigui monitoria e situacion y lo cumpli cu tur instruccion nacional.


text:
OTRO EKSITOSO KONFERENSIA DI LIDERAZGO FEMENINO.
WILLEMSTAD – ‘Yuda muchanan muhé ku konosementu básiko di higiena, usa bo man simbólikamente komo un hèrmènt poderoso i ta e promé hende muhé ku ta haña mas voto den historia’: esakinan tabata algun di e informashonnan kompartí dor di e tremendo oradónan prinsipal kendenan a habri e virtual di 18 konferensia anual di liderazgo femenino na Kòrsou ku a hiba e titulo: ‘Lidernan femenino liderando ku ehèmpel’, djasabra i djadumingu último.
Oradónan prinsipal Sharon Katushabe na Uganda, Dr. Birgitte Tan na California, i Nina den Heyer na Bonaire a kapta atenshon di partisipantenan, kada unu ku presentashonnan fuerte.
E konferensia a start djasabra ku palabranan di habridó di konferensia Victoria Wild, sigui pa animadó di dia Jojo- J’Anmetra Waddell, invokashon di Rev. Louise de Bode i e tres oradónan prinsipal.
Despues tabatin splikashon i demostrashon tokante kon ‘shape’ bo figura dor di Sudri-Anne Elizabeth i un presentashon di Feng Shui Master Reyna Joe ku tep di kon usa Feng Shui pa avansá den un karera.
Riba e di dos dia tabatin un presentashon profundo di Dr. Lex Smith Washington di Universidat di Oklahoma ku a trata kon hende muhé eduká den posishonnan haltu por defendé i protehá nan mes kontra di hostigamentu seksual den nan karera i asina ei protehá tur esfuerso ku nan a hasi pa studia i hasi un karera.
Tabatin hopi reakshon riba e parti aki di e konferensia i a bini hopi pregunta di partisipantenan.
E aña aki tabata pa di dos biaha ku e konferensia aki mester a bai virtual debí na e reto mundial di Covid.
Esaki a hasi posibel ku hende di rònt mundu por a partisipá ya ku Zoom perfektamente a kuri ku tur frontera.
Inisiadó i organisadó di e konferensianan anual di liderazgo femenino for di 2004, Reyna Joe a ekspresá su gratitut pa tur ku a hasi posibel ku e eksperensia anual empoderante aki por kontinuá pasobra e ta benefisiá sigur sigur kada partisipante. Un danki espesial ta bai atrobe na Jason Rafaël kende pa di 18 biaha a yuda realisá e konferensia.
Ta pone mas informashon di e konferensia riba e página di Facebook: About Female Leadership.
E di 19 Konferensia anual di liderazgo femenino ta tuma lugá na mei 2022. Pa mas informashon por komuniká via di aboutfemaleleadership@gmail.com
Riba e potrèt por mira un momentu durante di e di 18 konferensia anual di liderazgo femenino na Kòrsou.
Post Views:
15


text:
ORANJESTAD, Aruba: Directie Volksgezondheid (DVG) a tene un fiesta di despedida pa Sonja Kappel, kende despues di 27 aña trahando na DVG a bay disfruta di su pensioen. Director di DVG, Jerry Staring, a hiba palabra y a gradici Sonja Kappel pa tur su añanan di servicio y pa ta un empleado ehemplar. Tambe empleadonan a regala Sonja un bouquet di flor y tambe a gradici’e pa tur loke el a siña nan.
Desde april 1990 el a drenta den servicio di Bedrijfsgezondheidsdienst como dietista, unda e tabata brinda servicio na e empleadonan publico pa cu nan estilo di bida en general y particularmente si tin problema cu nan habito alimenticio, tambe a haci investigacionnan di alimentacion, nutricion y nan relacion cu salud. Sonja Kappel ta co autor di e rapport “Aruba, One Heavy Island” conduci e tempo ey. Na 1994 e tabata di e pionero di e Grupo di Trabou “Voeding & Beweging”, cual trabou tabata pa informa pueblo riba e bida saludabel pa loke ta come saludabel y haci movecion. Te cu e fecha di awe, e grupo aki ta activo y e prome y tur otro “Guia di Alimentacion y Movecion pa Aruba” ta cay bou di nan responsabilidad hunto cu Asociacion di Nutricionista y Dietista Arubano.
Na 2005 Sonja Kappel a haci un cambio pa e seccion cu ta encarga cu prevencion esta Seccion di “Voorlichting” y a bira e “Beleidsmedewerker di Malesa Cronico No Transmisibel. Na aña 2010 e seccion aki a bira Seccion di Informacion y Maneho, pa despues a cambia e nomber na 2015 pa Seccion di Health Promotion. For di 2013 te cu bay cu pensioen Sonja Kappel tabata encarga cu e Seccion di Health Promotion. Tambe Sonja Kappel, a representa DVG y a dirigi Plataforma Promocion di Salud, cual a cuminsa na 2014. Den e plataforma aki tambe tin representacion di organisacion manera SVb, Hospital, Wit Gele Kruis, IMSan, IBiSA, AZV y un dokter di cas. DVG semper lo recorda Sonja como un bon colega, semper positivo, un persona cu tabata traha duro, leal y ehemplar. DVG ta gradici Sonja Kappel pa su servicionan desplega den e 27 añanan como un fiel sirbido publico.


text:
Un ordenansa nacional (ley) por tin consecuencia drastico pa e ciudadanonan. Por ehempel un comportacion por bira castigabel, impuesto por subi of por bin cambio den e procedura di eleccion pa medio di un ordenansa nacional. Den capitulo V di Constistucion di Aruba ta para tur e stapnan cu un proyecto di ordenansa nacional mester pasa prome cu al fin e bira un ordenansa nacional. Tur esaki pasobra ordenansa nacional ta trata asuntonan cu ta delicado.
E procedura ta casi igual ora ta trata proyecto di ley (ordenansa nacional) cu miembronan di Parlamento ta inicia.


text:
KRALENDIJK- E ola mundial di demonstrashon kontra rasismo i inhustisia tambe a yega na Boneiru. Djárason mas ku setenta persona a bini huntu na Parke Wilhelmina den e lucha kontra rasismo.
Guerlian Gougon, representante di e movishon ‘Black Lives Matter’ a organisá e demonstrashon aki. “Nos tin e pensamentu ku nada no ta kambia p’esei nos no ta protesta. Nos tin ku kambia e mentalidat aki.”
Reportage pa Marit Severijnse i Nathaly Evertsz-Ipcedencia
Segun Gougon su lucha no ta solamente pa kambio di mentalidat pero tambe pa eliminá e miedu ku diariamente e Boneriano ta konfrontá. Miedu pa outoridat, doñonan di trabou i institutonan ta algun ehèmpel ku el a menshoná.
“Nos tin di aber ku inhustisia tur dia. Miedu ta pone ku hende no ta habri boka. I nada no ta kambia”. Gougon ta enfatisá ku e movementu ta pa yuda tur ku ta wòrdu oprimí. “Ami ta kontra di e establesimentu di opreshon Hulandes riba ami, hòmber di kolo”, e ta bisa.
Kasonan di diskriminashon na Boneiru a oumentá
Remarkabel ta e echo ku diferente hende ta menshoná ku e último añanan kasonan di diskriminashon na Boneiru a oumentá. “Aki na Boneiru nunka nos a sinti esaki. E último añanan lamentablemente por ripara ku tin basta kaso di diskriminashon.
Kisas ta e preis ku mester paga pa desaroyo òf kisas pa motibu ku nos a surpasá e kantidat di binti mil abitante”, demonstrante Robbie Beukenboom ta bisa. “Mi ta kere ku algu hopi bon lo ta si Hulanda realisá i un dia pidi despensa pa e página hopi skur den historia kolonial. Esaki ta sklabitut”, Beukenboom ta amplia.
‘Boneriano ta sintié menasái i den minoria’
Riet Sealy, un Hulandes ku tin mas ku 30 aña bibá na Boneiru tambe ta sostené e kousa. “E forsa di Boneiru tabata ku tur rasa por a biba i kompartí ku otro. Awendia e Boneriano ta sintié menasái i den minoria. Esaki no tin mester. Si e Boneriano ta orguyoso di su kultura i su idioma nunka el o por sintié menasá”, Sealy ta bisa.
Durante e demonstrashon tabatin diferente personanan ku a bisa spich. Nina Den Heyer, diputado di Asuntunan Sosial i Labor, a pone enfasis ku e lucha kontra rasismo i diskriminashon ta tur hende su responsabilidat. “Un mucha no ta nase rasista. Kada un di nos mester para ketu ta kon nos ta eduká nos yunan. Nos ta e ehèmpel di nos yunan”, Nina den Heyer a klousura su spich.
Petishon pa eliminá plakat di Van Walbeeck
E siguiente stap di e movementu ‘Black Lives Matter’ ta pa organisá nan mes ofisialmente. Despues nan lo entrega un petishon na Gobièrnu pa eliminá e plakat di Johan Van Walbeeck riba Parke Wilhelmina.


text:
ORANJESTAD — Pa hopi aña caba Angelo Richardson hunto cu su banda Hot Ones ta participa den paradanan di carnaval cu muchanan cu limitacion. Esaki a pesar cu gastonan ta halto y sponsornan no ta mustra mucho interes.
E aña aki te hasta mester a dicidi pa no participa, pero pa otro aña Richardson kier bin cu e grupo di carnaval Unity, cu cual tur persona cu un handicap lo por participa y luci riba caya.
Ariën Rasmijn combersando cu Angelo Richardson
E aña aki e actividadnan carnavalesco di Hot Ones ta keda limita na ‘Jump-Ins’ serca e diferente fundacionnan local cu ta trata cu muchanan cu un limitacion. Te awo e grupo a participa cu muchanan di un fundacion cada biaha den paradanan di mucha, pero pa otro aña Richardson kier subi e rutanan di carnaval cu muchanan di tur fundacion y personanan cu ta uza rolstoel. Su meta ta pa asina yuda nan participa mas den comunidad.
Autor Ariën Rasmijn


text:
Posted on 22 Oct 2021 03:00 PM - Preview
Lotto riba www.lottoaruba.com. Si bo kier e resultadonan den bo Celular SMS e palabra Sorteo On pa 1100 Catochi 8044 2798 5575 Big 4 6657 1OFF 8365 Zodiac 7088 Scorpio Lucky 3 900 FP The post Resultado di sorteo di number merdia 22 di october 2021 appeared first on Masnoticia.com. ...Read More
Posted on 22 Oct 2021 01:00 PM - Preview
Diabierna mainta City Inspector hunto cu Serlimar y mas departamento a presenta na Santa Cruz den e bario di Santa Lucia pa un dump Ilegal cu ta pa di dos biaha ta bin haci limpiesa na esaki. A topa cu un cantidad grandi di sushi comercial cu posiblemente ta pertenece na un bar of supermercado. [...Read More
Posted on 22 Oct 2021 01:00 PM - Preview
Entrante ma?an diasabra 23 di october 2021 for di 3'or di atardi lo cera e ruta di Noord – Turibana (Fase 3, 4 y 5) pa asfalta e toplaag completamente. Lo tin aceso solamente pa e habitantenan di Fase 3, 4 y 5. o Diadomingo 24 di october lo tin trabounan di marcacion. o Dialuna […] The p...Read More
Posted on 22 Oct 2021 11:00 AM - Preview
Diahuebs mainta a tuma luga dos diferente reunion, caminda a trata prome e tema di rijbewijs sigui pa un otro reunion cu a toca e tema di transformacion di Scol di Polis pa un Academia di Husticia y Siguridad. Minister di Husticia y Asuntonan Social, se?or Rocco Tjon a reuni prome cu e "Vereniging R...Read More
Posted on 22 Oct 2021 11:00 AM - Preview
Despues di varios dia cu ta buscando JeanPierre Croes cu tin San Fuego y e area terorisa unda te hasta habitantenan ta informa unda e ta cana diabierna mainta patruya di Santa Cruz den un forma tactico a bay busk'e. A drenta mondi y vigila JeanPierre y asina a pone man riba dje y bay […] The p...Read More
Posted on 22 Oct 2021 01:00 AM - Preview
Diahuebs pa diabierna marduga, a sosode un accident riba e caminda di Poschikito entre un Honda preto y un Kia Rio preto. Na momento, cu e Honda a bay haci "U" tur e Kia ta bin di ariba luz paga y esey a pone cu nan a accidenta. Ambulance y polis a presenta debi cu […] The post Accident entre ...Read More
Posted on 21 Oct 2021 09:00 PM - Preview
Se?or ta mi wardador, mi lo no tin falta di nada. E ta pone mi drumi den lugarnan di yerba berde. Salmonan 23:1-2 Despues di bo vuelo pa cas di Se?or, lo bo ta for di nos bista pero NUNKA for di nos curason Cu hopi tristeza na nos curason nos ta anuncia Fayecimento di […] The post Anuncio di m...Read More
Posted on 21 Oct 2021 09:00 PM - Preview
Aurora, Royal y Pray Funeral Home ta anuncia fayecimento di: Lucila Beatris Croes-Diaz A fayese nos casa, ruman, tanta stima: Lucila Beatris Croes-Diaz Mihor conoci como: "Lucia" *29-12-1957 +08-10-2021 Na nomber di su: Casa: Demiterio Croes Tata: + Pedro Pascual Oduber (Diaz) Mama: + Sabina Oduber ...Read More
Posted on 21 Oct 2021 09:00 PM - Preview
Diahuebs mainta un homber a drenta La Aruba na San Nicolas y tabatin un cuchiu den su poder y a horta. E personalnan di e negoshi a core tras di e sospechoso y bati alarma na autoridad di biaha. Polisnan di San Nicolas y K 9 unit a presenta di biaha drenta cayanan di Village […] The post Perse...Read More
Posted on 21 Oct 2021 08:00 PM - Preview
Bou di mandato di Minister di Turismo & Salubridad Y Prome Minister di Aruba, un delegacion consistiendo di representantenan di Ministerio di Turismo, Ministerio di Husticia, Director di Departemento di Relacionnan Exterior, Aruba Airport Authority, Embahada di Reino Hulandes y lidera pa Ministe...Read More


text:
Entidat Públiko Boneiru ta investigá e efektonan riba término largu di polushon ku petrolio – Het OLB onderzoekt de lange termijn effecten van olievervuiling
Entidat Públiko Boneiru ta investigá e efektonan riba término largu di polushon ku petrolio
Kralendijk – Fin di mei 2017 a drenta e notisia na ofisina di haf ku tabatin bala di breu ta subi kosta na e kosta sùit di Boneiru. Inmediatamente Entidat Públiko Boneiru, Stinapa i Selibon a drenta den akshon pa limpia e playanan. E meta tabata pa limitá e daño mas tantu posibel. Nan a tuma tur akshon ku tabata posibel na e momentu ei. Awor ku e insidente pa mayoria parti ta tras di lomba, nan ta investigá e daño ku e polushon ku petrolio por okashoná riba término largu.
Entretantu nan a manda e muestranan pa The Regional Marine Pollution Emergency, Information and Training Centre – REMPEITC – (e sentro regional di emergensia, informashon i entrenamentu pa loke ta trata polushon di laman) pa investigashon mas avansá. E repartishon di e muestranan ta lo siguiente: un muestra ta bai Hulanda, dos ta bai Trinidad i Tobago i un ta bai Venezuela. Pa dos motibu ta analisá e muestranan: di un banda pa determiná e orígen i di otro banda pa haña sa den ki grado nan ta tóksiko. E último investigashon aki ta tuma lugá na Hulanda. ‘Rijkswaterstaat’ ta bai sigui ku e trayekto legal di e derame di petrolio i na su debido tempu lo kompartí e resultado di e investigashon.
E departamentu di Salú Públiko a pidi e informashon nesesario. Segun espektativanan e efekto di e polushon di petrolio / balanan di breu riba salú riba término largu na Boneiru lo ta limitá. Manera anteriormente a trese dilanti tabatin tres posibilidat pa bin den kontakto ku e balanan di breu: pa medio di inhalashon, pa medio di kontakto ku kueru òf pa medio di boka.
Inhalashon
Den kaso di e balanan di breu na Boneiru no tabatin kestion di inhalashon, pasobra tabata trata di materia seku ku no tabatin nada mas pa evaporá. Pues no tin konsekuensia riba término largu tampoko.
Kontakto ku kueru
Ora ta trata di kontakto ku kueru di durashon kòrtiku ku e breu ku despues di esei nan a kita rápidamente na e manera korekto, no por fèrwagt efekto riba término largu. Si akaso tin kestion di un reakshon alérgiko serio òf di daño na kueru pa motibu di uso inkorekto di produktonan di limpiesa, e ora ei si ta posibel ku den sierto kaso e kueru ta keda ku daño òf ta keda sikatris atras.
Pa medio di boka
Kome piská ku ta levemente kontaminá riba término largu por okashoná kanser. E ta kontribuí na otro faktor ambiental ku ta okashoná kanser. Nos no ta disponé di informashon spesífiko tokante kasonan di kanser después di kontakto ku bala di breu òf después di kome piská kontaminá ku petrolio.
Pues e espektativa ta ku e efektonan riba término largu pa salú ta hopi limitá.
Het OLB onderzoekt de lange termijn effecten van olievervuiling
Kralendijk – Eind mei 2017 was het bericht binnengekomen bij de havenkantoor dat er teerballen aanspoelden aan de zuidelijke kust van Bonaire. Onmiddellijk hebben het OLB, Stinapa en Selibon actie genomen om de stranden schoon te maken. Het doel was om de schade zoveel mogelijk te beperken. Men heeft alle acties ondernomen die op dat moment mogelijk waren. Nu het incident voor het grootste gedeelte achter de rug is, onderzoekt men de schade die de olievervuiling op lange termijn kan brengen.
De monsters zijn nu gestuurd naar The Regional Marine Pollution Emergency, Information and Training Centre (REMPEITC) voor verdere onderzoek. De verdeling van de monsters is als volgt: 1 monster gaat naar Nederland, 2 gaan naar Trinidad and Tobago en 1 gaat naar Venezuela. De monsters worden voor twee redenen geanalyseerd aan de ene kant om de oorsprong te bepalen en aan de andere kant om toxiciteit te weten te komen. Dit laatste onderzoek wordt in Nederland verricht. Rijkswaterstaat gaat de wettelijke traject van de olie ramp vervolgen en zal te zijner tijd ook de uitslag van de onderzoek delen.
De afdeling Publieke gezondheid heeft de nodige informatie opgevraagd. Het lange termijn effect op de gezondheid van de olievervuiling / teerballen op Bonaire zal naar verwachting beperkt zijn. Zoals eerder gezegd waren er drie mogelijkheden om met de teerballen in aanraking te komen, via inademing, huidcontact of via de mond.
Inademing
in het geval van de teerballen op Bonaire was er geen sprake van inademing, omdat het droge materie was die al is uitgedampt. Dan zijn er ook geen lange termijn gevolgen.
Huidcontact
Bij kortdurend huidcontact met de teer die daarna snel op de juiste manier is verwijderd is er geen lange termijn effect te verwachten. Mocht er sprake zijn van een ernstige allergische reactie, of van een huidbeschadiging door onjuiste toepassing van schoonmaakmiddelen, dan is het wel mogelijk dat in een enkel geval de huid beschadigd blijft of er littekenweefsel achterblijft.
Via de mond
Het eten van licht vervuilde vis kan op de lange duur kankerverwekkend zijn. Het draagt dan bij aan alle andere omgevingsfactoren die kankerverwekkend zijn. Er is geen specifieke informatie bekend over kankergevallen na contact met teerballen of eten van met olie vervuilde vis.
De lange termijn gezondheidseffecten zijn dus naar verwachting zeer beperkt.


text:
Bonaire Self-Governance Assessment 2020
Fundashon Nos Kier Boneiru Bek ta anunsia orguyosamente ku e “Evaluashon di sufisiensia di propio-gobernashon den konformidat ku standartnan rekonose internashonalmente : teritorio Bonaire” a wordu finalisa.
Un pabien grandi ta bai na e pueblo Boneriano ku e gran logro aki.
Nos ta agredisido pa presensia e fruta di nos labor despues di dos anja basta largu ku varios aktividatnan di fundraising, asina tantu hende ku a partisipa, asina tantu esfuerzo di asina tantu hende. Kolektando 1 dollar, 2 dollar, 50 dollar, 100 dollar I mas den dos anja di kolekshon tabata un tarea desalentador. E logro aki aki no tabata uno fasil pa realisa pero den tur e momentonan skur nos nunka a perde speranza. Entrega nunka tabata un opshon pa nos.
Fundashon Nos Ke Boneiru Bek tin e honor pa komparti e momento historiko aki ku e pueblo di Bonaire- 'E lansamentu offisial di e Bonaire Self-Governance Assessment 2020” NKBB a kibra bareranan ya ku ta pa di prome biaha ku e grupo eksperto ku a traha e assessment a wordu kontrata pa un organsisashon siviko sivil manera NKBB, tur anterior tabata pa gobiernonan.
E dokumento, evaluashon, investigashon a kosta 30 mil dollar pa gran parti a wordu rekauda na Bonaire pero tambe parti na Korsou I Aruba, for di suidadanonan. Un esfuerzo di pueblo pa pueblo.
E evaluashon aki, ku tabata un di e dokumentonan prinsipal pa e re-listing eksitoso di e islanan di Polynesia Franses na 2013, lo prepara e kaminda pa re-inskripshon di Boneiru riba e lista di Teritorionan-Sin-propio-Gobernashon di Nashonan Uni.
Nos ta invita e pueblo Boneriano pa diabiernes awor pa mitar di tres di merdia pa sigui e akto aki live via nos facebook : Kierboneirubek kaminda tambe nos lo presenta e komishon ehekutivo ku lo ta enkarga pa kanalisa e proseso pa pone Boneiru riba e lista di Teritorionan-Sin-Propio-Gobernashon di Nashonan Uni pa un miho Bonaire.
James Finies, Fundashon Nos Kier Boneiru Bek


text: Diaranzon atardi a drenta informe di un accidente basta fuerte na e cruzada panort di Huchada na Santa Cruz, mesora a dirigi patruya na e sitio. Na yegada di e patruya a bin compronde cu aki ta trata di un accidente cu hopi daño material causa pa falta di preferencia. Ta trata aki di un Hyundai Accent preto cu tabata bini for di pariba y a yega na e cruzada “T” y a bay subi caminda y no a mira e otro Hyundai Accent blanco cu tabata bini di zuid y nan a dal den otro. Aunke e impacto tabata fuerte y cu hopi daño toch afortunadamente ningun hende a resulta herida.


text:
E dekonstrukshon di Edsel K.
Beschrijving
Inhustisia ta sklama pa hustisia
17 di yüli 1922 wèlga ta eksplotá den haf ku hopi demostrashon, vandalismo, 4 morto i 11 persona será den prizòn, entre nan Felix Chakutoe, lider di e akshonnan di e dia ei.
Mientrastantu ku e drama akí ta desaroyá, algun meter for di haf, ta tuma lugá un otro drama na kas di famia Schilden. Daniel, kabes di kas, ta muri a kousa di un aksidente grave na boka di trabou den haf. Mama Stan tin ku lucha su so awor ku su dos yunan, Tirso i Magdalena. Nan ta topa kara kara ku e realidat duru i marga di añanan 20 na Kòrsou. Manera un kabuya diki di mara barku, hamber, miseria, desempleo, abuso i inhustisia, ta menasá di choka nan. Nan ta sukumbí òf nan ta skapa?
Speeltijden
Try-out
13 mart 2019 i Estreno 27 mart 2019: den La Tentashon
Presentashon pa públiko general
5,6,7 aprel, 3,4,5 mei, 26 i 27 di òktober, 1, 2, 3 novèmber 2019. Preis Nafl. 27,50 (Mensing’s Caminada & Van den Tweel Zeelandia.
Credits
Teksto i Direkshon
Gibi Bacilio
Aktuashon
Norma Cova, Guenn Gustina, Tisjaira Martina, Roley Kelkboom i Albert Schoobaar
Educatie
Presentashon pa skol sekundario
pa informashon por yama +599 9 569 8417 òf via meil inschrijvingkadaken@gmail.com
In de pers
Lancering DVD Edsel K
Teatro KadaKen lanceert deze maand haar eerste en langverwachte Dvd-productie.
Un reakshon di Ini Statia
E obra a emoshoná i impaktá mi profundamente. Na un manera sutil i delikado i a la bes penetrante


text:
10 di aprel
10 di aprel ta e di 100 dia di aña (101 den un schrikkeljaar) riba e kalènder gregoriano. Ta resta 265 dia pa sera e aña.
A sosode[editá | editá fuente]
- 1892 - Na Cuba José Martí ta funda e Partido Revolushonario Cubano (PRC)
- 1970 - Paul McCartney ta anunsia ku e ta abandona e banda The Beatles pa motibunan personal i profeshonal
- 1974 - Golda Meir ta entrega su retiro komo promé minister di Israel
- 2013 - Na Uruguay ta keda aprobá e lei pa matrimonio di mesun sekso.
A nase[editá | editá fuente]
A fayese[editá | editá fuente]
- 1938 - Joe"King"Oliver (52), musiko merikano


text:
NEW CD Angelique Klooster
Angelique Klooster ta un kantante ku a kuminsa kanta for di su 8 anja. Na anja 1998 ela sali reina di tumba hubenil, ku e tumba ‘ No lage kaba reke’. Angelique a kanta ku diferente banda na Korsou I Hulanda. Na anja 2012 despues di a komberti, ela kuminsa graba kansion nan di gospel.
Angelique Klooster a saka su pome cd di gospel na anja 2013 titula ‘ Dependiente di Bo’ kual e la estrene na e konsierto ‘The New Breeze’ na Hulanda. E anja aki ela saka su di dos cd di gospel kual ta titula ‘ Dios ta yega na ora’. Riba e disko kompakto aki tin 6 kansion varia. Riba e cd aki ela traha ku diferente Kompositor, manera Charcel Lak, Willy Rodriguez, Christine Klooster I tambe Chantall Huybregts. E persona nan ku a aregla e piesa nan ta Rudsel ‘ Rudsi’ Comenencia, Derrel ‘ Titi’ de Palm, Ito Martis I tambe Erwin Quintero. Riba e cd aki tin dos Artista invita, kual ta Linton Vertus I tambe e gospel rapper, Jeffrey Tromp.
E cd ta obtenibel na Iglesia Resurekshon I Bida, Kingdom Experience, Mensing Caminada, Tiktak, of por yama pa cd of pa bookings telnr: 5145606.
KLIK AKI PA AUDIO:


text:
KRALENDIJK – USIBO saliendo for di e punto di bista ku outoridat ta esun ku tin ku tuma medida, pero alabes tin ku ehekutá e mantenshon di e medidanan akompañá ku sanshonnan ora violá esakinan USIBO a proponé lo siguiente. Mirando ku e medidanan klásiko pa evitá e plamamentu di e pandemia aki ta enserá higiena i mantenshon di distansia sosial, gobièrnu mester traha un tabèl den kua ta indiká kuantu hende pareu por ta presente riba kuantu meter kuadrá di un lokalidat. Den esaki ya nos a indiká ku un ehèmpel di e klasnan kaminda muchanan lo tin ku sigui haña lès. E mesun prinsipio aki por uza den e sektornan komersial tambe. Na momentu ku tur hende konosé e tabèl, nan sa tambe kuantu persona ta pèrmisibel den e lokalidat(nan) ku nan ta manehá. Ku esei nan por tuma e medidanan apropiá pa ehekutá e medidanan diktá hasiendo mínimo daño na nan operashon diario.
Tambe USIBO ta boga pa gezaghèber splika ku uzo di tapa boka ta obligatorio i/o rekomendabel. Nos por maginá nos ku den espasionan será uzo di e tapa boka ta altamente rekomendabel. Pa e kòntròl, USIBO ta kere ku por traha diferente tim di taskforce den kua por lo ménos tin un miembro ku outoridat polisial. Por uza e taskforce-nan aki pa krea empleo i/o pa laga esnan ku ta na kas awor aki hasi un trabou útil. Spesialmente den arianan públiko manera entre otro playanan e kòntròl aki ta sumamente rekomendabel no pa stòp aktividat di rekreo pero pa rekordá e hendenan riba mantenshon di e distansia sosial


text:
Riba 22 di maart 1972 SABA a wordo funda. E meta di SABA ta pa ofrece vivienda y cuido specialisa pa asina por mantene un calidad di bida cu cada persona ta desea.
Localidad:
E fundashon ta maneha 3 cas di cuido specialisa.
- Cas di cuido San Pedro (109 habitante) den Oranjestad.
- Cas di cuido Maris Stella te Savaneta cu ta brinda cuido na 98 bewoners.
- Centro di Cuido te San Nicolas cu un capacidad pa 80 habitante.
E habitante di SABA
E habitante di SABA ta wordo dividi den 2 categoria di cuido.
- somatico
- psychogeriatrico
Tur habitante ta ricibi e cuido necesario segun nan propio plan di cuido.
Cuido Medico:
E cuido medico ta wordo brinda dor di 2 specialista SOG (Specialist OuderenGeneeskunde), cu ta carga e responsabilidad final. Tambe ta ofrece fisioterapia y cuido psycho-social. Pa esaki tin2 fisioterapista y un psychologo den servicio di SABA.
Importante ta pa banda di e cuido y terapia tambe tin espacio pa diferente actividad y distraccion. Pa coordina esaki tin 3 terapista di actividad den servicio.
SABA is afilia na e Stichting HKZ cual ta brinda un seguridad di e calidad di cuido cu ta wordo ofreci.
Pa mas informacion por tuma libremente contacto na telefon: 594-2201
e-mail: info@saba.aw
website: http://saba.aw


text:
Oranjestad, Aruba - 18 di juni 2020
Durante conferencia di prensa di Gobierno di Aruba, Sharline Koolman, Crisisleider di DVG a anuncia cu 'Kidscamp' lo ta permiti den e vakantie benidero.
Pa contesta hopi pregunta cu a ricibi tocante "Kidscamp" cu ta actividadnan cu ta sosode tur aña den temporada di vakantie, Sra. Koolman a duna di conoce cu e 'Crisis Team' diaranson atardi a dicidi cu e activadnan aki pa nos muchanan lo por sosode manera tur aña sinembargo mester tene cuanta cu algun regla vigente.
Pa muchanan te cu 12 aña, distanciamento social y fisico por ta menos. No mester bay den panico si esaki no sosode. Pero si e parti di higiene, labamento di man, mester sigui tene cuenta cu ne mescos ta den e caso di scolnan.
Pa esnan di 12 pa 18 aña, Sra. Koolman ta conseha pa sigui stimula distanciamento social y fisico hopi mas pasobra e grupo aki ta compronde e informacion miho di kico ta pasando. Labamento di man constantemente ta keda necesario.
E malesa aki ta manifesta su mes hopi menos den e categoria di edadnan aki y no ta duna e mesun problema di salud. Pa e motibo aki 'Crisis Team' ta aproba pa instancianan organisa e actividadnan di 'kidscamp' den e temporada di vakantie ya cu esaki ta bon pa e salud mental y emocional di e hoben.
Sra. Koolman ta enfatisa cu e luganan cu normalmente ta haya bishita di e hobennan durante e actividadnan aki, mester tene cuenta cu reglanan vigente. Pero e conseho ta keda pa instancianan regla salidanan mas tanto posibel na luganan di naturalesa.


text:
ORANJESTAD – Parlamento a debati e siman aki riba e tema di inseguridad y criminalidad. Na e ocasion aki lider di MEP Evelyn Wever-Croes tabata hopi critico riba e minister di husticia, Dowers, pero tambe riba prome minister Mike Eman.
“Nos tur mester admiti cu manera cos ta bayendo no ta bon, cu e maneho di husticia bow di gabinete Mike Eman a faya barbaramente. Hopi hende ta bisa cu Minister di Husiticia mester tene honor na su mes y baha for di e puesto. Ami mes no ta comparti e opinion ey completamente, pasobra e minister di husticia a laga sa cu e no ta haya placa suficiente den presupuesto pa por hasi su trabou. Pesey ami ta tene minister presidente responsabel, pasobra pa por combati criminalidad di berdad, mester di inversionnan substancial den husticia.
Aruba ta manera un barco sin rumbo, manera un barco sin capitan. Pasobra e capitan a bula bandona e barco na juni ora Hulanda a interveni. E capitan a bula for di e barco, ela bai den welga di hamber, y desde e tempo ey e tin di core go-kart regularmente como terapia mental pa keda focussed. Pero focussed riba kiko? Talves riba e 24 medidanan cu ela priminti Hulanda cu e ta bai tuma? 24 medida cu e rapport di CFT ta menciona riba pagina 4 y despues di 7 te cu 12?” Lider di MEP a bisa.
PREOCUPACION DI MEP
“Nos ta preocupa. Gabinete Mike Eman a redobla nos debe nacional, desempleo segun nos encuestanan ta yegando 15%, miles di famia ta biba na margen di pobresa, y nos economia ta stagna. Tur esaki ta bai causa MAS criminalidad, pasobra un tata di famia cu perde trabou, cu no por haya trabou ningun caminda, por pensa di comete un crimen contal e pone cuminda riba mesa pa su yiunan. Pues mirando e situacion caotico cu gabinete Mike Eman tin nos pais aden, nos ta teme cu e presion riba husticia lo bira mucho mas fuerte.
Esaki ta sin tene na cuenta cu Gabinete Mike Eman a priminti CFT y a priminti Hulanda cu lo introdusi 24 medida nobo, cual lo causa un aumento di belasting di 10%, manera nos ta lesa riba pag 3 y 4 di e rapport di CFT.
ARUBA MERECE MIHOR
Nos kier mira nos pais mas sigur, pa asina nos grandinan por keda cas trankil ora nan famia bai traha, y no wordo mara, bati y atraca. Nos kier mira rond di nos scolnan bon vigila pa nos yiunan por bai scol trankil of bai cinema y gosa di nan infancia y hubentud. Nos kier pa ora cu nos caba di pasa den e desastre financiero aki, cu nos pueblo tambe sali ileso di esaki.
CFT ta bisa riba pagina 2 di e rapport cu lo tarda 20 anja pa nos recupera di e 5 anjanan di desastre di Mike Eman. Locual nos mester evita ta cu aki 20 anja, e operacion tabata exitoso, y finanzas ta na orden, pero e pacient a muri, e pueblo mes no a sobrebibi.
ARUBA MERECE MIHOR, Aruba merece un gobierno cu realmente ta lucha pa hasi nos pais mas sigur, y esey ta nos compromiso cu pueblo di Aruba” Evelyn Wever-Croes a finalisa bisando.


text:
Entrante 19 di september tur peticion pa permiso di negoshimester sosode digital
Oranjestad – Recientemente Departamento di Asunto Economico a introduci formularionan digital pa permisonan di negoshi (vestigings vergunning). E proyecto aki ta den cuadra di e Maneho Economico di Minister di Finansa, Asunto Economicoy Cultura, sra. Xiomara Maduro como parti di e trayecto di y eGovernment pa contribui na reduccion di Red Tape.
Beneficio di e formularionan digital
Sra. Maria Dijkhoff-Pita, directora di Departamento di Asunto Economico a splica cu e meta di e proyecto aki ta pa mehora e servicio na e cliente door di facilita e cliente pa por entrega atraves di formularionan digital nan peticionan pa un negoshinobo, director of cambio den un negoshi existente 24/7 for di comodidad di cas of oficina. Otro meta di DEZHI ta pa acelera eproceso di dunamento di permiso pa negoshi den 2 siman. E formularionan aki ta bay facilita e sector comercial y asinaaporta pa inversionistanan y comerciantenan por wordo atende mas rapido y comodamente. Cu e digitalisacion akiDepartamento di Asunto Economico ta drenta den un era nobopa mehora servicio na cliente. Otro aspecto positivo di e sistema di formularionan digital ta cu Camara di Comercio tambe tinacceso 24/7 riba e sistema y asina por duna nan conseho yacelera e proceso.
Peticion pa permiso di negoshi lo sosode solamente digital
Entrante dia 19 di september ta bira obligatorio pa tur persona/compania entrega peticion via di e formularionan digital riba e website www.deaci.aw . Esaki kiermen cu NO ta acepta ningun otro forma di peticion. E directora ta enfatisa cu turpeticion cu a drenta prome cu dia 18 di september, lo wordoatendi ainda pero peticion desde dia 19 di september mester wordo haci via e formulario digital.
Proceso digital
Pa yena e formularionan digital e cliente mester lesa e instruccionan riba website. Tin un lista di documento cu mester wordo entrega hunto cu cada tipo di permiso, cu e cliente mester scan y agrega na e peticion. Si e documentonan no ta completo ecliente lo ricibi un email bek informando cu falta documento y cu e peticion no por wordo acepta. E cliente tin cu entrega un peticion di nobo hunto cu tur e documentonan necesario. Namomento cu e peticion ta completo e cliente ta ricibi un factura di pago cu e suma cu mester wordo paga via online banking y esaki ta wordo manda via un link na e cliente. Ta hopi importante pa tuma nota cu entre e fecha cu e cliente ricibi e factura di pago y e fecha cu e cliente ta manda e comprobante di pago no por tin mas cu 10 dia di trabou. Si esaki no sosodelamentablemente e peticion ta wordo rechasa automaticamente.
Gradicimento
Directora di Departamento di Asunto Economico Sra. Maria Dijkhoff-Pita ta gradici ITP Caribbean pa e trabou realisa den e procesonan di digitalisacion. E directora a enfatisa cu DEZHI tahopi orguyoso di a forma parti di e proyecto aki cu ta un paso importante pa e solucionnan di eGovernment pa Pais Aruba. Sra.Maria Dijkhoff-Pita tambe a gradici e seccion di Vestiging Vergunningen di Departamento di Asunto Economico bao guiadi sra. Mary Baarh pa e trabounan haci pa asina e proyecto di digitalisacion por a bira realidad. Un palabra di agradecimento tabay tambe na FUTURA cu a financia e proyecto aki como partidi e Masterplan “Reposicionando e rumbo di nos pais”.


text:
E famia di e artista Ricky Martin ta mustra di ta creciendo poco poco, y pa prome biaha el a publica un imagen di e famia completo, unda el a pose hunto cu su cuater yiunan y su casa. Na 2008 e cantante a ricibi su morocho Matteo y Valentino, y 10 aña despues el a presenta su bunita yiu muhe Lucía. Aunke a pensa cu te eynan su famia lo crece, sinembargo na october aña pasa, el a laga su fans cera conoci cu su yiu Renn, su prome yiu cu el a haya ora e ta casa caba cu Jwan Yosef.
E fans di e astro boricua a ricibi cu emocion cada uno di e potretnan di e cantante, cu el a publica a traves di su rednan social, pero e post awe a causa un total euphoria ora el a share e prome potret di su famia completo. A pesar cu e artista ta hopi reserva ora ta trata di expone su famia na e mundo virtual, riba e potret blanco y preto cu el a post awe, e ta aparece hunto cu su casa, e artista plastico Jwan Yosef, su yiunan: Lucia, Matteo, Valentino y Renn den e mesun setting.
E artista a skirbi riba su Instagram cu e potret ta forma parti di un sesion exclusivo cu nan a haci pa e edicion britanico di e revista Vogue, cu ta relata ‘Life under lock down’. Den algun ora cu el a post e potret, esaki a acumula mas di 400 mil likes, entre otro di Dua Lipa y Alicia Keys, y di Aruba por mira cu dentista Yelitza Domacassé-Helmeyer tambe a duna su like.
Ricky Martin na 2008 a dicidi di crea un famia y a traves di un ‘draagmoeder’ y el a haya Valentino y Matteo, cu actualmente tin 11 aña. Dos aña despues, e cantante a duna di conoce tocante su preferencianan sexual y na 2018 el a sorprende tur hende cu e noticia di su matrimonio cu Jwan Yosef. E mesun aña el a haci conoci cu un miembro nobo di e famia cu yama Lucía y na 2019 el a welcome su di cuater yiu cu ta yama Renn. Algun dia pasa Ricky Martin a comparti un potret unda e ta sunchi cu su casa pa conmemora International Pride Day, loke a impacta su siguidonan cu ta celebra e echo cu e cantante semper ta apoya e movimento.


text:
ORANJESTAD, Aruba: Aruba Hotel & Tourism Association (AHATA) ta publica e cifranan di ocupacion y prijs di hotelnan mensualmente, y data di September ta indica cu e ultimo ola di COVID a causa un perdida averahe di 12 punto di grado di ocupacion na hotel. Despues cu CDC a hisa nivel di alerta pa Aruba, mas cancelacion di reservacion, y specialmente di grupo, a drenta.
DATA SEPTEMBER 2021:
Ocupacion: E grado di ocupacion tabata 56.3%; cual ta un recuperacion di 71% compara cu September 2019.
25% di e hotelnan a experiencia un grado di ocupacion abao di 40%.
ADR: E balor averahe di cada camber bendi tabata $243.25, cual ta 13.6% mas halto cu na 2019.
RevPAR: E entrada averahe pa tur camber disponibel tabata 20% menos cu na 2019, yegando $136.89.
2021 TE CU SEPTEMBER:
Den e prome 9 luna di 2021, Aruba su hotelnan a experiencia ocupacion averahe di 53.4%.
ADR ta 8.6% menos y RevPAR ta 43% menos compara cu mesun temporada na 2019.
PROYECCION Di RECUPERACION:
TIMESHARE:
Ocupacion na propiedadnan Timeshare tabata 74% na September, y ta proyecta na 82% pa e luna di October.


text:
Sekretario General
E Sekretario General (SG) tin e responsabilidat atministrativo den Ministerio di Maneho di Gobernashon, Planifikashon i Servisio Públiko (GPS). P’esei e SG ta responsabel pa e maneho diario den e ministerio. Pa por logra esaki SG, ta haña asistensia di:
E Tim di Maneho GPS, ku ta konsistí di:
- Sekretario General di Ministerio di Maneho di Gobernashon, Planifikashon i Servisio Públiko;
- Direktor di Maneho di Ministerio di Maneho di Gobernashon, Planifikashon i Servisio Públiko;
- Direktor di Sektor di Servisio Públiko;
- Direktor di Departamento pa Servisionan Kompartí.
E departamento sostenedó:
- Staf Ministerial di Ministerio di Maneho di Gobernashon, Planifikashon i Servisio Públiko.
E departamentonan di Maneho:
- Departamento di Maneho di Ministerio di Maneho di Gobernashon, Planifikashon i Servisio Públiko;
- Organisashon di Maneho di Rekurso Humano i Desaroyo di Organisashon.
E departamentonan Ehekutivo:
- Ofisina Sentral di Statistik;
- Departamento di Asuntu Públiko;
- Lokèt di Pèrmit;
- Archivo Nashonal;
- Departamento pa Servisionan Kompartí.
Sekretario General Ministerio GPS
Secretaris Generaal Ministerie BPD
Plasa Horacio Hoyer 9
Tel: (+599 9) 839-2400 / 839-2401
Fax: (+599 9) 461-0903


text:
Sivilisashon Azteka
Sivilisashon azteka tabata un grupo etniko ku tabata habita mexiko central, partikularmente e gruponan ku tabata papia e lenga di Nahuatl. Nan tabata dominá e region aki drurante e siglonan 14 pa 16 despues di christu. Azteka ta e palabra Nahuatl ku kiermen "hendenan di Aztlan", un pais mytholgiko pa e kultura aki. Pero despues a bin husa pa tur hendenan di e region Mexica. E centro di kultura Azteka tabata e suidat kapital di Tenochtitlan (aworaki Suidat di Mexico, situá riba un isla den e lago di Texacoco, e hendenan di e suidat aki tabata referi na nan mes manera Mexica Tenochca of Colhua-Mexica.


text:
Partido Democraat: Pa yega na un mehorashon rápido i drástiko di nos sistema di salubridat, koperashon mas estrecho i stratégiko denter di reino ta urgente.
Partido Democraat: Pa yega na un mehorashon rápido i drástiko di nos sistema di salubridat, koperashon mas estrecho i stratégiko denter di reino ta urgente.
Resientemente durante un reuda di prensa yamá pa CMC, e gerensia a indiká ku CMC no ta tuma ningun asegurado di SVB pa e próksimo tres lunanan a lo menos si ta trata di un operashon urgente. Nos poblashon un biaha mas ta sali perhudiká!
Segun Partido Democraat, pa yega na un mehorashon rápido i drástiko di salubridat i drecha e stiuashon na CMC, koperashon mas estrecho i stratégiko denter di konstelashon di reino ta urgente i eminente i mester traha pa yega na esaki rápidamente. Esaki pa garantia di un maneho inklusivo pa garantisá un kuido pagabel, aksesibel i sostenibel pa tur siudadano. E siudadano semper mester sali benefisiá.
Tambe lo mester promové koperashon entre instansianan lokal i partnernan den reino hulandes, konsiderando e eskala chikitu di nos isla (nan).
Segun Democraat, un par di punto ta krusial:
Mester sigurá kontinuidat di kuido agudo i hospitalario.
Mester organisá e kuido efisientemente i realisá un sistema di kuido sostenibel i pagabel.
Mester implementá un transformashon berdadero di kurativo pa preventivo si nos ke mehorá salú di nos poblashon i tene e gastunan bou di kontrol i asta redusí nan riba término.
Banda di esakinan tin e echo ku a invertí hopi den e hòspital nobo, ku ta pone ku no a sobra sufisiente fondo pa infrastruktura di dòkter i enfermeronan pa por ofresé bon kuido. No opstante e invershonnan grandi, lo mester invertí mas den CMC pa lag’e funshoná adekuadamente.
Esaki lo redusí referensia pa eksterior konsiderabelmente i pues baha e gastunan.
Pa generá entradanan èkstra, segun Democraat, CMC mester subi terenonan regional i promové “Turismo Médiko” mas pronto posibel, dor di ofresé sierto servisionan na paisnan bisiña. Strategia ku ta generá entrada i ekstendé e merkado.
Partido Democraat ta konsiderá e echo ku gerensia di CMC a buska kontakto ku Hulanda, pa por yega na solushonnan duradero pa CMC, un stap den e bon direkshon.
Sin embargo, komo kontesta riba e karta ku Gerensia di CMC a manda, Sekretario di Estado, Señor Raymond Knops, a duna di konosé ku ta for di 18 di yüni 2021 e a pone Gabinete Pisas na altura di kiko ta e pasonan ku mester keda tumá pa baha gastu i salbaguardiá kuido hospitalario na Kòrsou.
Gabinete Pisas ta na turno pa aktua!


text:
KRALENDIJK – Na febrüari di e aña akí, Salt Farm Foundation a kuminsá ku un proyekto na Boneiru ku e meta pa gana konosementu i eksperensia den kuadro di agrikultura riba tera salu na e isla. Sin embargo, no ta solamente e awa brak pero tambe otro aspektonan manera un suela demasiado kompakto i e finansiamentu pa agrikultura ta un problema pa personanan ku un kunuku. Salt Farm Foundation den kolaborashon ku Qredits ta invitá boso pa un enkuentro di informashon tokante mikrokrédito pa agrikultura.
Den e proyekto akí di Salt Farm Foundation kunukeronan ku ta interesá i ku tin e espasio, un “kas” i un fuente di awa brak na nan disposishon ta haña e posibilidat pa purba téknikanan di agrikultura riba tera salu. Sin embargo e kunukeronan ta topa nan mes ku otro problemanan i finansiamentu di e negoshi propio ta unu importante. E tereno mester ta bon será i e mester wòrdu limpiá. E suela di e kunukunan hopi biaha ta hopi kompakto i mester invertí hopi energia pa por hasi e tera adekuá pa kultivo dor di meskla esaki ku shushi di kurá i mèst. Pa kultivo di bèrdura hopi biaha ta deseabel pa por tin un “greenhouse” i pa esaki tambe tin mester di material. Otro aspektonan ku por kosta sèn ta depósito di awa i seguridat. Salt Farm Foundation a tuma nota ku e gastunan pa hasi e tera adekuá pa kultivo por ta un opstákulo grandi pa e kunukeronan.
Teniendo esaki na kuenta, Salt Farm Foundation a buska kontakto ku Qredits, un organisashon ku por proporshoná mikrokrédito na un manera ménos difísil i banda di esaki ta yuda empresarionan pa skibi un plan di negoshi. Qredits ta hopi entusiasmá pa brinda e grupo di enfoke akí mas informashon.
Pa e motibu akí ta organisá un enkuentro di informashon pa kunukeronan tokante mikrokrédito. Durante e enkuentro akí Qredits lo splika kua ta e posibilidatnan pa por haña un mikrokrédito pa agrikultura / kultivo di bèrdura. Tambe nan lo trata e parti empresarial di agrikultura. Ki preis bo por pidi pa bo produktonan? Kon bo por hasi agrikultura lukrativo na Boneiru? Riba kiko bo mester pensa ora bo ke bende bo produktonan?
E enkuentro akí lo tuma lugá riba djabièrnè 14 di ougùstùs 2020 di 2.00 or pa 4.00 or pm, na UoC Bonaire (Lourdes Mall, banda di Belastingdienst, subi e trapi). Entrada ta grátis. E grupo di enfoke pa e enkuentro ta tur persona ku ta okupá nan mes ku agrikultura, kultivo di bèrdura òf krio di bestia i ku ta bende òf ke bai bende e produktonan.
INFORMATIEBIJEENKOMST MICROKREDIET VOOR DE LANDBOUW
KRALENDIJK – In februari dit jaar is de Salt Farm Foundation gestart met een project op Bonaire met als doel kennis en ervaring op te bouwen rondom zilte landbouw op het eiland. Echter, niet alleen het brakke water, maar ook andere aspecten zoals een te compacte bodem en de financiering van de landbouw is een probleem mensen met een knoek. De Salt Farm Foundation in samenwerking met Qredits nodigt u uit voor een informatiebijeenkomst over microkredieten voor de landbouw.
In dit project van de Salt Farm Foundation krijgen geïnteresseerde kunukeros die de ruimte, een greenhouse en een waterbron met brak water ter beschikking hebben, de mogelijkheid om de technieken van de zilte landbouw uit te proberen. Echter, kunukeros lopen ook tegen andere problemen aan, en de financiering van het eigen bedrijf is een belangrijke. Het land moet goed omheind worden, en moet worden schoongemaakt. De aarde van de kunukus is vaak erg compact, en er moet energie worden gestoken in het teeltklaar maken van de grond door er compost/tuinafval en mest doorheen te mengen. Voor de groenteteelt is een kas vaak gewenst, en ook hier is materiaal voor nodig. Andere aspecten die geld kunnen kosten zijn wateropslag en veiligheid. De Salt Farm Foundation merkt dat de kosten voor het teeltklaar maken van de grond een grote drempel kan zijn voor kunukeros.
Daarom heeft de Salt Farm Foundation contact gezocht met Qredits, een organisatie die laagdrempelig microkredieten kan verstrekken, en daarnaast de ondernemers helpt bij het schrijven van een ondernemingsplan. Qredits is zeer enthousiast om deze doelgroep van meer informatie te voorzien.
Vandaar dat een voorlichtingsbijeenkomst wordt georganiseerd voor kunukero’s over microkredieten. Qredits zal tijdens deze bijeenkomst uitleggen wat de mogelijkheden zijn om voor landbouw/groenteteelt een microkrediet te krijgen. En ook gaan ze in op de ondernemende kant van de landbouw. Welke prijs kun je vragen voor je producten? Hoe kun je winstgevend landbouw bedrijven op Bonaire? Waar moet je aan denken als je je producten wil verkopen?
Deze bijeenkomst vindt plaats op vrijdag 14 augustus 2020 van 2.00-4.00pm, bij de UoC Bonaire (Lourdes Mall, het roze gebouw naast de Belastingdienst, trappen omhoog). De toegang is gratis. De bijeenkomst is bedoeld voor iedereen die landbouw, groenteteelt of veeteelt bedrijft en de producten verkoopt/wil gaan verkopen.


text:
THE BOTTOM – Na Saba kompra di produkto esensial pa supsistensha diario ta dos be mas karu ku na Hulanda i 40 porshento mas karu ku na Boneiru.
Algun siman pasá reporteronan di Caribisch Netwerk na Hulanda i na Boneiru a kumpra produkto nesesario tur dia pa higiena personal i kuminda simpel. E resultado di e investigashon komparativo aki tabata inkreibel. Na Boneiru e kompranan den un supermerkado barata den bario tabata kasi mitar mas karu ku e mésun kompranan na Hulanda na Lidl.
Na Saba ta resultá ku un selekshon di e mésun produktonan ta kosta dos be mas tantu ku esnan ku a kumpra na Lidl na Hilversum i asta 39 porshento mas karu ku e kosnan ku a kumpra na Wing Cheung na Boneiru. Ta trata di artíkulo manera aros, manteka, pan, batata, webu, galiña, keshi, te, papel di tualèt, habon dushi i habon di laba paña.
Stòk
Tabatin artíkulo ku no por a haña den niun di e sinku supermerkadonan di Saba. Mester a buska hopi pa sa unda e produkto deseá tabata na stòk, pero semper a pèrkurá pa hasi e kompra den e supermerkado di mas barata. Pa e 21 artíkulonan ku por a kumpra na Saba pa kompará ku Hulanda i ku Boneiru, a paga 89,90 dòler. (€ 65 kontra € 30,92 na Hulanda).
E doño di Saba Emporium Market ku ta orguyoso ku su supermerkado tin e reputashon di ta esun di mas barata, mester atmití ku su preisnan ta masha haltu mes kompará ku esnan hulandes. E ta bisa ku ta pa motibu di e gastunan di transpòrt i e 6 porshento di impuesto di importashon. “Mi ta trata di kontrolá mi preisnan, ma mi no ta ni gana algu riba artíkulo manera batata i siboyo pa motibu di e preis ku mi tin ku paga pa transpòrt,“ Christina Baidya ta bisa.
E ta splika ku e gastunan di transpòrt ku ta kobra pa un kaha di bleki òf otro kuminda seku ta un dòler sinkuenta òf dos dòler, pero ku pa kos ku por daña ku ta transporta friu pa e isla ya kaba e tin di paga 15 dòler pa kaha, mes tantu ku pa un kaha di produkto di vris. “Na bordo di e barku di karga asta e batatanan i e siboyonan ta den e área friu.”, e ta keha. “Esei no ta ni nesesario, ma bo mester paga tòg. Anto e ora ei hopi be mi no por bende tur e fruta i bèrduranan, pasobra despues di poko tempu nan no ta mustra bon i e kliente no ke nan mas.”
Probechá
E konsumidonan no tin komprenshon pa e argumentonan di e doñonan di empresa i nan ta haña e preisnan na Saba eksagerá. “E doñonan di empresa ta keha tokante impuesto i gastunan di transpòrt, pero mi ta haña ku nan ta probecha di e situashon ku nan preisnan,” Maegan Hassel ta bisa. “Pa por pone kuminda salú ku un pida karni riba mesa i kumpra artíkulo doméstiko pa un famia di kuater persona mi ta paga 350 te 450 dòler pa siman.”
Camile Blackman a kere ku despues di 10-10-10 preis di kuminda lo a baha. “Ma kere nos lo a haña mas kos di kumpra, ku nos lo por a konta ku supsidia i ku kosto di bida lo a baha, ma na luga di esei preisnan a bira dos te tres be mas haltu.”
Biadya ta bisa ku e preisnan mas haltu ta konsekuensha tambe di e gastunan mas haltu ku e suministradónan na Sint Maarten ta kobra. Nan ta prosesá tur tarifa di duana den nan preis. “Tempu ku Saba i Sint Maarten tabata huntu ainda den Antia hulandes i tabata un pais, esaki no tabata sosodé. Ora e merkansia yega Saba e transpòrt di haf pa supermerkado tambe ta kosta un promedio di 45 dòler pa kada karga.”
Sint Maarten
Patricia Nation ta kabes di un famia di sinku i ta haña mas barata pa hasi kompra na Sint Maarten. E mester bai i bin ku barku si, pa 80 dòler. E tin pèrmit pa importá 500 dòler na kompra liber di impuesto na Saba. “Tur luna mi ta hasi mi kompranan grandi na Sint Maarten, pasobra si tòg mi mester t‘ei mi por spar plaka.”E ta bisa ku ta pan i bèrdura so e ta kumpra na Saba pasobra eseinan ta bira bieu lihé.
Komparashon di preis na Saba, Boneiru i Hulanda (klek pa hasi mas grandi)
Outornan: Hazel Durand i Jamila Baaziz


text:
KRALENDIJK — Awe merdia a drenta notifikashon di un aksidente den e bario di nawati na altura di kaya platina i kaya nikkel. Aki pa motibu deskonosi e shofur a perde kontrol riba su bolante i a bai aksidenta den un pida mondi. Despues di e choke, huma a kuminsa sali for di e pikop aki i despues di unratu ela pega kandela i kima por kompletu. Ta trata aki di un pikop marka chevrolet basta konosi aki na Boneiru dor ku e tin un sofa den baki. E shofur a logra sali for di e pikop aki i yega poli ku un otro persona mientras ku brantwer i polis a keda dirigi na e sitio. Brantwer a domina e kandela aki rapido mirando ku e kandela a kuminsa ekspande den e mondi aki.
Ainda no ta konosi si tabata tin un pasahero huntu ku e shofur. E kompania di roadservice tabata tin doloi kabes pa saka e pikop aki.
Post Views:
4


text:
Description
Florida Lotto ta un loteria di estado di Florida na merka.
Ora bo laga nos hasi bo kompra pabo via di e systema aki, nos ta kumpra di e mesun number aki pa hunga 3 dia konsekutivo tras di otro. Djasabra, Djarason y Djasabra atrobe. Basa riba e 3 dianan aki, e preis di e 3 weganan ta yega na Fls. 10,50 pa e siman konserni.
Kon te yena e formulario aki?
Ora bo asepta i kumpra ku e systema di quickpick bo no mester yena number paso e numbernan ta wordu genera dor di e computer mes.
Entrega di bo Ticket di Florida Lotto
Ora nos bestel bo loteria, nos ta upload e den bo portaal of via email. Tambe e Djamars bo por pasa buska bo Ticket personalmente na nos kantoor.


text:
Ta masha importante pa keda salú i limpi riba kaya durante bo biahe pa bo evitá bira malu. Ora bo evitá esaki, bo por hasi tur lokual bo tabata tin planiá di hasi durante bo biahe. No opstante, si bo mester biaha pa hopi ora i keda den èrpòrtnan grandi ku hopi hende, e por ta un reto pa mantené bo higiene personal na un nivel saludabel si bo no tin e konosementu i e modo pa garantisá esaki.
Pa e motibu aki, nos a disidí di ofresé bo un par di konseho ku lo yuda bo keda limpi i salú tanten ku bo ta biaha. Nos lo repasá e partinan di kurpa ku bo mester tene limpi i nos lo duna diferente konseho tokante kon pa keda limpi i salú na un manera efektivo i fásil.
Mannan
E promé parti di bo kurpa ku nos mester kubri ta bo mannan, pues bo mannan ta loke bo ta usa mas tantu ora di biaha. Djis imaginá bo kuantu biaha bo mester entregá bo dokumentonan personal na diferente hende na èrpòrt, kuantu biaha bo mester subi trapi òf primi boton pa subi left. Segun un estudio hasí na Merka, bo tin 100 biaha mas chèns di bira malu ku normal ora bo ta biaha. Un manera hopi importante pa protehá bo mes kontra di esaki ta dor di mantené bo mannan limpi.
Ounke mayoría di hende lo bisa bo ku laba bo mannan regularmente ku awa kayente anto usa hopi habon ta sufisiente pa laga bo mannan keda limpi, e realidat ta ku esaki no semper ta un opshon ora di biaha. Den e kaso aki, bo mihó opshon ta pa tin un desinfektante di man ku bo, ku bo por usa na kualke momento unda ku bo ta. Glacial su desinfektante di man por ta bo kompañero den esaki ya ku e ta mata 99% di bakteria, bo no mester di awa pa us’é, e ta seka lihé i e ta bin na dos tamaño hopi kumbiniente, sea den un bòter di 125ml, òf den su presentashon ‘bag hanger’ ku bo por kologá na bo tas òf bo maleta ora bo ta bai biaha.
Si bo ke haña mas informashon tokante e importansia di usa desinfektante di man tur dia, bo por bishitá e lenk.
Kara
Mantené bo kara limpi tambe ta sumamente importante ora di biaha. Un kara limpi ta laga bo sinti mas fresku, bo ta sinti bo ku mas energia, i ademas bo ta prevení infekshonnan i pèshinan fèrfelu. Ora di biaha, ta importante pa bo paga tinu riba dos aspekto: e wer di kaminda bo ta bayendo, i bo tipo di kueru. Si bo ta bayendo un lugá kaminda tin hopi solo, kòrda bai ku un krema di protekshon kontra solo pa bo kueru i bo lepnan. Pa mantené bo kara limpi i fresku, bo por konta ku Alcolado Glacial tambe, kual ta un loshon hopi refreskante ku no mester di awa, ta seka lihé i ta laga bo sinti fresku pa mas tempu.
Si bo ta bayendo un kaminda ku un wer un tiki mas friu, tòg ta importante pa protehá i hidratá bo kara regularmente pasobra e friu por seka bo kueru. Normalmente den wer friu bo chèns di haña grip i bira malu lo oumentá tambe. Den e kaso aki, Alcolado Glacial por ta hopi útil, ya ku e ta aliviá kongestion anto síntomanan di grip.
Loke ta kumbiniente di Glacial su Alcolado tambe ta ku e ta bin na tamañonan chikí òf grandi dependiendo di bo nesesidat, i ademas e ta bin ku un tapa “Pump Spray” ku ta ideal pa ora bo ta riba kaminda. Pa mas informashon bo por bishitá e lenk aki.
Boka
Segun un estudio realisá na Merka, mayoria di hende (19%) a bisa ku un hende ku “su boka ta ole malu” ta e pió hende pa sinta band’i dje den avion. Mas ku klaro esaki mester ta mas fèrfelu ainda si bo mester biaha hopi ora. Si bo no ke pa bo boka ole malu, pa ya bo por keda bon ku bo kompañero di biahe, nos ta rekomendá bo pa tin bals (di menta) ku bo na tur momento i evitá di kome kosnan ku tin siboyo, konofló, òf spesereinan fuerte manera kùri. Tambe ta ideal si bo por tin un tas chikitu ku un skeiru di djente i pasta di djente pa ya bo por skeiru djente despues di kome, òf simplemente pa mantené bo boka limpi tanten bo ta warda avion na èrpòrt òf durante bo buelo si bo mester biaha hopi ora.
Komo lastu tep nos ta rekomendá bo pa semper chèk delantá kuantu mililiter pa bòter bo por bai kun’é den bo tas di man. Esaki lo variá pa pais, pero e standart ta semper entre 100ml pa 150ml. Nos ta spera ku e tepnan aki lo yuda bo keda limpi i salú, i nos ta deseá bo un bon biahe di antemano!


text:
Women in Leadership | Vanessa Tjon-Kock
Manage episode 286443065 series 2801599
Den nos entrevista aki nos twt tin un combersacion cu Vanessa Tjon-Kock Alto Comissario di Cuerpo Policial na Aruba ariba e topico di "Women in Leadership" of hende muhe den posicion di liderazgo.
Den nos entrevista cu Vanessa, ela conta nos pa "make it" den un carera cu ta domina pa ser masculino ta importante pa bo tin un focus y direcion unda bo kier, fit bo mes na e cultura cu bo ta opera aden pa asina bo por papia e lenguahe cu e organisacion tin y tambe semper keda bo mes y identifica aspecto nan di bo personalidad cu ta haci bo unico, y autentico. Vanessa a conta nos cu como hende muhe den posicion cla di liderazgo ta importante pa bo focus riba unda bo kier y kico bo kier logra.
Spoiler alert: Vanessa a splica nos cu e ingrediente nan di mas importante den posicion di liderazgo ta:
1. Cuminsa cu vision - sa unda bo kier bai
2. Liderazgo no ta comda pero sino semper duna argumento dicon tin cambio
3. Personalidad - semper keda bo mes
4. Semper keda kere den bo mes y bo meta nan
Tune in y haya sa mas di Vanessa Tjon-Kock!
97 afleveringen